|  |
| --- |
| PRITARTA |
| Klaipėdos miesto savivaldybės |
| tarybos 2018 m. kovo 29 d. |
| sprendimu Nr. T2-48 |

**KLAIPĖDOS MIESTO SAVIVALDYBĖS ADMINISTRACIJOS DIREKTORIAUS IR KLAIPĖDOS MIESTO SAVIVALDYBĖS ADMINISTRACIJOS 2017 METŲ VEIKLOS ATASKAITA**

Mieli miestiečiai, gerbiami savivaldybės tarybos nariai,

Apibendrindamas 2017 m. veiklą, pirmiausiai noriu padėkoti savo komandai – Savivaldybės administracijos darbuotojams, kurie man padeda vykdyti savivaldybės misiją ir siekti užsibrėžtų tikslų. Taip pat esu dėkingas ir savivaldybės politikams bei miestiečiams – ir tiems, kurie mane palaiko, ir tiems, kurie išreiškia aštrią kritiką mano darbo atžvilgiu – Jūsų patarimai ir pastabos padeda tobulėti asmeniškai ir gerinti Savivaldybės administracijos veiklą bei teikiamas paslaugas.

Norėčiau pabrėžti, kad organizuodamas Savivaldybės administracijos veiklą 2017 m., laikiausi savivaldybės tarybos patvirtintų pagrindinių strateginio planavimo dokumentų nuostatų – vadovavausi Klaipėdos miesto savivaldybės 2013–2020 metų strateginiu plėtros planu, 2015–2019 m. savivaldybės veiklos prioritetais bei SVP. Pastarojo dokumento įgyvendinimo stebėsena parodė, kad 2017 m. planas buvo vykdomas 91,3 proc. (visiškai įvykdyta 78 proc. priemonių, dar 13,3 proc. buvo įvykdyta iš dalies). 2017 m. savivaldybės biudžeto asignavimų planas įvykdytas 90,4 %.

Kalbant apie strateginio planavimo dokumentų įgyvendinimą, norėčiau aptarti pagrindinius miesto vystymosi rodiklius. Miesto ekonominio vystymosi rodikliai 2017 m. buvo palankūs – sumažėjo nedarbo lygis (jis 2017 m. siekė 6,4 proc.), padaugėjo verslo įmonių, miestą aplankė 7,5 proc. daugiau turistų nei 2016 m. Teigiami ekonomikos rodikliai turėjo įtakos tam, kad į savivaldybės biudžetą buvo surinkta 4,8 mln. Eur daugiau pajamų, nei planuota. Mažiau palankūs miestui buvo socialiniai rodikliai – mieste 1,6 proc. sumažėjo gyventojų skaičius, išliko visuomenės senėjimo tendencija – augo vidutinis gyventojų amžius (2017 m. jis sudarė 42 m.). Statistikos departamento duomenimis, 2017 m. gyventojų skaičius Klaipėdos mieste sudarė 149,7 tūkst., o Savivaldybės administracijos Socialinių reikalų departamento duomenimis, gyvenamąją vietą mieste buvo deklaravę 162,8 tūkst. žmonių, dar apie 7 tūkst. buvo įtraukti į gyvenamosios vietos neturinčių asmenų apskaitą. Viena pagrindinių gyventojų skaičiaus mažėjimo priežasčių – gyventojų migracija į gretimas savivaldybes – gerėjant ekonominei situacijai, jauni dirbantys žmonės, turintys finansinių galimybių, statosi individualius namus teritorijose, besiribojančiose su miestu. Gyvendami kitos savivaldybės teritorijoje, minėti asmenys išlaiko glaudžius socialinius ryšius su miestu – dirba Klaipėdoje, veža vaikus į miesto ugdymo įstaigas ir *de facto* yra miestiečiai.Norėdama pagerinti miesto socialinius rodiklius ir išlaikyti gyventojus mieste, pastaraisiais metais savivaldybė tvarkė miesto infrastruktūrą (ypač pietinės miesto dalies), siekdama patrauklesnių gyvenimo sąlygų ir estetiškesnio miesto vaizdo, ėmėsi rengti Medelyno kvartalo išvystymo dokumentus, vykdė jaunimo pritraukimo politiką, bendradarbiaudama su partneriais sprendė miesto ekonominio patrauklumo problemas, tačiau rezultatai šioje srityje gali būti pasiekti tik ilgesnį laiko tarpą nuosekliai dirbant.

Tarp svarbiausių veiklos krypčių 2017 m. norėčiau akcentuoti strateginio planavimo dokumentuose numatytų investicinių projektų vykdymo tęsimą, Lietuvos kultūros sostinės programos įgyvendinimą, sporto politikos tobulinimą, darnaus judumo principų diegimą mieste, naujos kokybės Bendrojo plano rengimą, bendradarbiavimo su kitomis institucijomis plėtojimą.

2017 m. pradėjome įgyvendinti daug naujų, svarbių miestui, investicinių projektų. Siekiant užtikrinti tolygų viešųjų paslaugų prieinamumą, pradėtas projektuoti naujos bendrojo ugdymo mokyklos pastatas šiaurinėje miesto dalyje, parengti Tauralaukio progimnazijos pastato rekonstravimo projektiniai pasiūlymai, ruošiamas naujos sporto salės statybos šiaurinėje miesto dalyje projektas. Siekiant išnaudoti arti miesto centro esančią buvusios II vandenvietės teritoriją, parengti dokumentai dėl sporto ir laisvalaikio komplekso įrengimo minėtoje teritorijoje koncesijos.

 Įsibėgėjo Klaipėdos miesto integruotos teritorijų vystymo programos įgyvendinimas. Baigiamas pastatyti Klaipėdos daugiafunkcis sveikatingumo centras, šiam objektui 2017 m. parinktas koncesininkas ir 2018 m. pradžioje pasirašyta koncesijos sutartis. Pradėta rekonstruoti Tilžės gatvė. Svarbu pažymėti tai, kad pasirengta įgyvendinti visus programoje suplanuotus investicinius projektus – parengtas bibliotekos pastato Kauno g. rekonstrukcijos į biblioteką-bendruomenės namus techninis projektas, baigiama projektuoti Futbolo mokyklos ir baseino pastatų konversija, rengiami Atgimimo aikštės, Danės upės krantinių bei skvero, Malūno parko, Ąžuolų giraitės ir kitų viešųjų erdvių techniniai projektai.

Sėkmingai tęsėme savivaldybės veiklos prioritetuose numatytą pietinės Klaipėdos viešųjų erdvių tvarkymą, siekiant didesnio šios miesto dalies patrauklumo – atnaujinta Žardininkų gyvenamojo rajono pagrindinė viešoji erdvė, sutvarkyta teritorija prie VšĮ Klaipėdos miesto pirminės sveikatos priežiūros centro, rengti kitų teritorijų tvarkymo projektai, statomas naujas socialinio būsto daugiabutis namas Irklų g.

Pradėjome ir miesto gyventojams labai svarbios Daugiabučių namų kiemų tvarkymo programos realų įgyvendinimą – kiemuose tvarkyti želdiniai, įrengtas apšvietimas, suprojektuotos papildomos automobilių stovėjimo vietos (2018 m. planuojama sutvarkyti ir įrengti apie 1 000 vietų).

Dirbdamas su miesto plėtros projektais, siekiau kompleksiško miesto tvarkymo, todėl 2017 m., rekonstravus lopšelio-darželio „Puriena“ pastatą, šalia buvo įrengta ir privažiuojamoji gatvė su pėsčiųjų ir dviračių taku, netolimoje ateityje rengiamasi sutvarkyti ir gretimą teritoriją įrengiant joje sakurų parką. Tvarkant pėsčiųjų takus, vedančius nuo Taikos pr. iki Gedminų g., 2018 m. numatyta kompleksiškai sutvarkyti ir Gedminų g., atnaujinant asfalto dangą ir įrengiant papildomas automobilių stovėjimo vietas.

2017 m. savivaldybės tarybos buvo paskelbti Kultūros metais, miestui buvo suteiktas Lietuvos kultūros sostinės titulas. Organizuota labai daug kultūrinių renginių, tarp jų ir didžiųjų burlaivių regata „The Tall Ship Races“. Visi miesto gyventojai turėjo galimybę apsilankyti jų kultūrinius poreikius atitinkančiuose renginiuose. Į miestą buvo pritraukta didelių lankytojų srautų. Atidaryta nauja ekspozicija apie Antrąjį pasaulinį karą „Muziejus 39/45“ miesto piliavietėje. Pasitelkiant klasikinius, šiuolaikinius menus bei neprofesionalųjį meną, buvo sustiprintas Klaipėdos, kaip nuolat gyvo, aktyvaus, inovacijoms atviro ir tolerantiško miesto – neužšąlančio, išskirtinės kultūros uosto – įvaizdis.

Nemažai dėmesio buvo skirta sporto sričiai. Buvo reformuota sporto bazių valdymo sistema – sporto bazių valdymas centralizuotas, taip užtikrinant geresnę infrastruktūros priežiūrą ir prieinamą miesto gyventojams. Parengtas ambicingas sporto aikštynų prie bendrojo ugdymo mokyklų atnaujinimo planas, kurį ketinama įgyvendinti per penkerius metus. Pasiekta, kad Klaipėdos miestui, pirmajam Lietuvoje, 2018 m. buvo suteiktas Europos sporto miesto vardas, 2018 m. Klaipėdoje paskelbti Sporto metais.

Toliau buvo siekiama miesto transporte diegti darnaus judumo principus. 2017 m. buvo rengiamas Darnaus judumo planas, į dokumento kūrimą buvo įtraukta daug suinteresuotų šalių – neįgaliųjų organizacijos, dviratininkų bendruomenė, aukštųjų mokyklų, kitų institucijų atstovai. Plano rengimo organizavimas šalyje pripažintas gerosios praktikos pavyzdžiu. Klaipėdos miestas pradėjo dalyvauti net dviejuose prestižinės Europos Komisijos tyrimų ir inovacijų programos „Horizontas 2020“ projektuose, susijusiuose su darniu judumu – tai projektai „Uostamiesčiai: darnaus judumo principų integravimas (PORTIS)“ bei „Elektra varomo viešojo transporto naujų galimybių plėtra (DEPO)“. Mieste buvo siekiama sudaryti geresnes sąlygas pėstiesiems, dviratininkams, elektra varomam transportui, įdiegtos dviračių ir automobilių mainų sistemos (angl. *bike sharing, car sharing)*, pradėta vykdyti koordinuotos transporto valdymo sistemos (žalioji banga) įdiegimo Minijos g.–Pilies g.–Naujojoje Uosto g. priemonė.

Vienu svarbiausiu dalyku savo darbe laikau bendradarbiavimą su socialiniais ir ekonominiais partneriais bei miesto vystymuisi įtaką turinčiomis institucijomis. 2017 m., bendradarbiaujant šešioms institucijoms – savivaldybei, Klaipėdos universitetui, Klaipėdos valstybinio jūrų uosto direkcijai, Klaipėdos pramonės, prekybos ir amatų rūmams, Klaipėdos pramoninkų asociacijai, Klaipėdos laisvosios ekonominės zonos valdymo bendrovei, vyko intensyvūs Klaipėdos miesto ekonominės plėtros strategijos iki 2030 metų parengimo darbai, nustatytos ir savivaldybės tarybos patvirtintos pagrindinės miesto ekonomikos vystymo kryptys. Su Klaipėdos valstybinio jūrų uosto direkcija ilgai diskutuota, ieškota kompromisų rengiant uosto ir miesto bendruosius planus, siekiant miesto ir uosto interesų balanso. Derėtasi su Susisiekimo ministerija ir Lietuvos automobilių kelių direkcija dėl Klaipėdai svarbių transporto projektų – Statybininkų pr. tęsinio iki 141 kelio įrengimo, centrinio įvažiavimo į Klaipėdos miestą – Vilniaus pl., Baltijos pr. ir Šilutės pl. žiedinės sankryžos rekonstrukcijos finansavimo ir pavyko susitarti, kad, skirstant lėšas kelių infrastruktūrai, Klaipėdos interesams bus skirtas prioritetas.

Nemenkas iššūkis man ir mieste veikiančioms institucijoms buvo 2017 m. lapkričio mėnesį kilęs potvynis – iškritus krušai ir dideliam kiekiui lietaus, paviršinių nuotekų sistema nebuvo pajėgi sugerti visų kritulių ir pietinėje miesto dalyje buvo užlieta dalis daugiabučių namų kiemų, savivaldybės įstaigų teritorijų. Būdamas Ekstremaliųjų situacijų komisijos pirmininku, turėjau sukoordinuoti gamtos stichijos padarinių likvidavimą, sutelkėme atsakingų tarnybų darbą. Reikia pasakyti, kad institucijos nebuvo pasirengusios tokiam atvejui, veiksmai nebuvo gerai koordinuojami, trūko kompleksinio požiūrio. Todėl inicijavome prevencines priemones, siekdami išvengti panašių nelaimių ateityje – parengėme koordinacinį veiksmų planą, įdiegėme gyventojus perspėjančių žinučių sistemą. Pabrėžtina tai, kad gyventojams, patyrusiems materialinių nuostolių dėl potvynio, savivaldybė išmokėjo kompensacijas – tam pirmą kartą per mano kadenciją buvo panaudotos Savivaldybės administracijos direktoriaus rezervo lėšos.

Norėčiau paminėti ir tai, kad siekiant modernizuoti savivaldybės institucijų darbą ir tobulinti gyventojų aptarnavimą, 2017 m. inicijuotas kokybės vadybos principų diegimas Savivaldybės administracijoje bei socialinių paslaugų biudžetinėse įstaigose, tam tikslui buvo parengtos paraiškos ES finansavimui gauti. Tikimasi, kad įdiegus savivaldybės veikloje LEAN sistemos principus, bus optimizuota veikla, atsisakyta perteklinių procesų ir savivaldybės klientai gaus geresnės kokybės paslaugas.

2018 metais savivaldybės laukia daugybė iššūkių – Klaipėdos miesto bendrojo plano tvirtinimas, svarbių investicinių projektų įgyvendinimas, todėl nuoširdžiai kviečiu visus Savivaldybės administracijos, pavaldžių įstaigų ir įmonių darbuotojus, savivaldybės tarybos narius, visus miestiečius susitelkti bendram darbui, siekiant aukštų tikslų ir Klaipėdos gerovės!

Savivaldybės administracijos direktorius Saulius Budinas

Toliau pateikiama informacija apie Klaipėdos miesto savivaldybės administracijos padalinių 2017 m. pasiektus rezultatus.

**KLAIPĖDOS MIESTO** **SAVIVALDYBĖS ADMINISTRACIJOS STRUKTŪRA IR ŽMOGIŠKIEJI IŠTEKLIAI**

2017 m. Klaipėdos miesto savivaldybės administracijos (toliau – Savivaldybės administracija) nustatytas didžiausias leistas darbuotojų skaičius sudarė 456,5 etato, iš jų darbuotojų, dirbančių pagal darbo sutartis, – 57,5 etato (2016 m. buvo 444,5 etato, darbuotojų skaičius kito dėl naujai įsteigtų pareigybių Viešosios tvarkos skyriuje, Vaiko teisių apsaugos skyriuje, įsteigtos tarpinstitucinio bendradarbiavimo koordinatoriaus pareigybės).

2017 m., siekiant pagerinti vidinę komunikaciją bei sumažinti valdymo grandžių skaičių, Klaipėdos miesto savivaldybės taryba (toliau – savivaldybės taryba) priėmė sprendimus dėl nedidelių pakeitimų Savivaldybės administracijos struktūroje. Struktūros pakeitimai įsigalioja 2018 m.

Per 2017 metus į darbą Savivaldybės administracijoje priimtas 61 darbuotojas. 41 darbuotojas priimtas į valstybės tarnybą, iš jų: 25 – karjeros valstybės tarnautojai, 1 priimtas tarnybinio kaitumo būdu, 16 – pakaitinių valstybės tarnautojų. Priimta 20 darbuotojų, dirbančių pagal darbo sutartis, iš jų: 8 – pagal neterminuotą darbo sutartį, 11 – pagal terminuotą darbo sutartį.

2017 m. buvo atleistas 41 Savivaldybės administracijos darbuotojas: 27 valstybės tarnautojai, iš jų: 1 tarnautojas dėl mirties, 3 – šalių susitarimu, 1 – suėjus 65 metų terminui, 1 – pasibaigus pakaitinio valstybės tarnautojo priėmimo laikotarpiui, 2 perkelti tarnybinio kaitumo būdu į kitą įstaigą, 19 atsistatydino savo noru. Atleista 14 darbuotojų, dirbančių pagal darbo sutartis.

Savivaldybės administracijos darbuotojųkaita per 2017 m. sudarė 7 %.

2017 m. skelbti 54 konkursai į valstybės tarnautojo pareigas, 6 konkursai neįvyko, nes nė vienas iš pretendentų neatvyko į konkursą arba nesurinko reikiamo balų skaičiaus. Skelbta 41 atranka į pakaitinio valstybės tarnautojo pareigas, iš jų 8 atrankos neįvyko.

2017 m. buvo skelbti 7 konkursai į biudžetinių įstaigų vadovų pareigas, 4 konkursai neįvyko, nes nebuvo pretendentų arba pretendentai neatitiko nustatytų kvalifikacinių reikalavimų. 3 biudžetinių įstaigų vadovai priimti į pareigas.

Buvo vykdomi Savivaldybės administracijos darbuotojų mokymai. Mokymuose dalyvavo606 darbuotojai (310 unikalių asmenų), išklausyti mokymai 48 temomis: „Saugus informacinių technologijų naudojimas“, „Darbo apmokėjimo reforma viešajame sektoriuje nuo 2017-02-01: valstybės ir savivaldybių įstaigų darbuotojų darbo užmokestis, atostoginiai, premijos, pašalpos ir kompensacijos“, „Statybą reglamentuojančių teisės aktų naujovės“, „Naujasis darbo kodeksas 2017“ ir kitomis aktualiomis temomis. Darbuotojai taip pat baigė kursus, reikalingus specializuotiems kvalifikacijos atestatams gauti, projektų valdymo, Lietuvos Respublikos statybų įstatymo pakeitimų, teritorinio planavimo dokumentų rengimo ir kitais klausimais.

2017 m., siekiant įgyvendinti pasikeitusias įstatymų nuostatas ir tobulinti žmogiškųjų išteklių valdymą, patvirtinti vidaus dokumentai darbo užmokesčio nustatymo, naujų darbuotojų adaptavimo, praktikos atlikimo klausimais: Klaipėdos miesto savivaldybės administracijos darbuotojų, dirbančių pagal darbo sutartis, darbo apmokėjimo sistemos aprašas, Klaipėdos miesto savivaldybės administracijos valstybės tarnautojų ir darbuotojų, dirbančių pagal darbo sutartis, adaptacijos programos aprašas ir kiti.

**STRATEGINIS PLANAVIMAS**

Savivaldybės administracijos veikla organizuota vadovaujantis Klaipėdos miesto savivaldybės 2013–2020 m. strateginiu plėtros planu (toliau – KSP), patvirtintu savivaldybės tarybos 2013 m. balandžio 26 d. sprendimu Nr. T2-79 (pakeistas 2015 m. liepos 30 d. sprendimu Nr. T2‑174). 2017 m. parengta KSP įgyvendinimo stebėsenos 2016 m. ataskaita, jos rezultatai rodo, kad pagal KSP suplanuotus terminus buvo įgyvendinta 4,4 %, vykdoma 90,4 %, nevykdoma 5,2 % KSP priemonių (žr. 1 pav.)

**1 pav. KSP priemonių įgyvendinimas 2016 m.**

Klaipėdos miesto savivaldybės 2017–2019 metų strateginis veiklos planas (toliau – SVP) sudarytas vadovaujantis KSP bei teisės aktais, reglamentuojančiais savivaldybės veiklą. SVP įgyvendinimo 2017 m. stebėsenos rezultatai rodo, kad įvykdytų priemonių buvo 276 (78 proc.), iš dalies įvykdytos – 47 (13,3 proc.), neįvykdyta – 31 (8,8 proc.).

Pagrindinės vėlavimo įgyvendinti programų priemones priežastys: užsitęsusios viešųjų pirkimų procedūros, užtrukusios teritorijų planavimo dokumentų rengimo procedūros, ministerijų neparengti ES finansinės paramos naudojimą reglamentuojantys teisės aktai.

**VIDAUS AUDITAS**

Vidaus auditoriai 2017 metais Savivaldybės administracijos struktūriniuose padaliniuose (auditavo 5 padalinius) ir Savivaldybės administracijai pavaldžiose įstaigose (auditavo 18 biudžetinių įstaigų ir 1 viešąją įstaigą) atliko 19 (devyniolika) vidaus auditų, iš jų: 8 (aštuonis) – Savivaldybės administracijos struktūriniuose padaliniuose, 11 (vienuolika) – Savivaldybės administracijai pavaldžiose įstaigose: švietimo (13), sporto (4) ir kultūros (2) įstaigose.

Įvertinę audituojamojo subjekto vidaus kontrolę bei galimą rizikos veiksnių įtaką, vidaus auditoriai vidaus audito ataskaitose pateikė rekomendacijas, kaip sustiprinti vidaus kontrolės procedūras, rizikos valdymą, rekomendacijas valdymui tobulinti, veiklos efektyvumui didinti. Savivaldybės administracijos direktoriui ir audituotų subjektų vadovams buvo pateiktos 62 (šešiasdešimt dvi) rekomendacijos. Daugiausia (63 proc.) – rekomendacijų, susijusių su veiklos ir valdymo tobulinimu. Atlikus šių rekomendacijų įgyvendinimo kontrolę, paaiškėjo, kad iš einamaisiais metais pateiktų 62 (šešiasdešimt dvi) rekomendacijų 32 buvo įgyvendintos, 30 įgyvendinimas tęsiamas. Rekomendacijų, kurių įvykdymo terminas pasibaigė, įgyvendinimas – 100 %. Rekomendacijų įgyvendinimo lygis – vienas reikšmingiausių vidaus audito pasiektų rezultatų rodiklių.

Atliekant vidaus auditus 2017 metais nebuvo nustatyta pažeidimų, nagrinėtinų teisėsaugos institucijose. Apibendrinus 17 (septyniolikos) atliktų vidaus auditų rezultatus (2 vidaus auditų metu vidaus kontrolė nebuvo vertinta) audituojamų subjektų vidaus kontrolė įvertinta: 10 (dešimt) – gerai, 7 (septyni) – patenkinamai.

**VIEŠOSIOS TVARKOS UŽTIKRINIMAS**

2017 m. Viešosios tvarkos skyrius kontroliavo visų savivaldybės tarybos ir Savivaldybės administracijos direktoriaus patvirtintų taisyklių (nuostatų, aprašų) laikymąsi, taip pat kontroliavo, kaip asmenys laikosi kitų institucijų patvirtintų teisės aktų (įstatymų, Lietuvos Respublikos Vyriausybės nutarimų ir kt.), už kurių pažeidimą įstatymai numato administracinę atsakomybę. Buvo surašyti 16 237 administracinių teisės pažeidimų protokolai (2016 m. – 13 567), ne teismo tvarka išnagrinėtos 3 378 administracinių nusižengimų bylos (2016 m. – 2 326). Per ataskaitinį laikotarpį už administracinius nusižengimus pažeidėjai sumokėjo 377 336,00 Eur baudų. 2017 metais buvo gauti 833 gyventojų skundai dėl galimų teisės aktų pažeidimų mieste, tai yra 30 proc. daugiau nei 2016 metais.

Pasiekta žymių rezultatų ir tokiose srityse kaip išorinė reklama, prekyba viešosiose vietose. Mieste, palyginti su 2016 m., apie 50 proc. sumažėjo išorinės reklamos įrengimo pažeidimų atvejų. Akivaizdžiai gerėja situacija ir dėl prekybos viešosiose vietose. Šio pobūdžio pažeidimų 2017 metais, palyginti su 2016 metais, sumažėjo apie 53 proc. Šie rodikliai neatsiejamai susiję ir su rinkliavos už išorinę reklamą ir prekybą viešosiose vietose surinkimo į savivaldybės biudžetą gausėjimu.

Viešosios tvarkos skyrius kasdien organizavo patikrinimus, siekdamas kontroliuoti miesto tvarkymo ir švaros kokybę. Per metus dėl nustatytų netvarkomų teritorijų, pastatų, konteinerių aikštelių buvo duoti 385 privalomi reikalavimai (visais atvejais teritorijos buvo sutvarkytos). Miesto daugiabučių gyvenamųjų namų teritorijų tvarkymas pastebimai gerėja. Siekiant prisidėti prie saugių eismo sąlygų užtikrinimo, prioritetas buvo teikiamas magistralinių, pagrindinių miesto gatvių kontrolei. 2017 metais už Kelių eismo taisyklių pažeidimus surašyti 7 244 administracinių nusižengimų protokolai (2016 m. – 8 945). Intensyvi ir ne tik įprastinėmis darbo valandomis vykdoma kontrolė leido pasiekti teigimą rezultatą – tokių pažeidimų mieste sumažėjo (2017 metais protokolų dėl neleistino sustojimo, stovėjimo buvo surašyta 20 proc. mažiau nei per 2016 metus). 2017 m. buvo surašyti 5 989 administracinių nusižengimų protokolai dėl rinkliavos už automobilių statymą mokėjimo tvarkos pažeidimų.

2017 m. buvo intensyviai vykdoma apleistų pastatų ir jų teritorijų bei grafičių kontrolė.Per 2017 metus, pareikalavus, sutvarkyti 56 apleisti pastatai ir jų teritorijos, tai yra 93 proc. daugiau nei 2016 metais. Nugriauti apleisti statiniai ir sutvarkytos teritorijos S. Šimkaus g. 6, Gluosnių g. 11, Skautų g. 35, Turistų g. 8 ir kt. Sutvarkyti statiniai ir teritorijos Balandžių g. 7, Daržų g. 14, 14A, H. Manto g. 38, H. Manto g. 74A, Žalgirio g. 13A, Skerdėjų g. 3, J. Janonio g. 6A, Tiltų g. 27, Šlaito g. 18, 18A, Liepų g. 75, Liepų g. 87B, Minijos g. 90, Naujosios Uosto g. 5, 17, Perkėlos g. 7, Smiltynės g. 34 ir kt. Pradėti griauti arba tvarkomi pastatai Bangų g. 7, Skautų g. 33, Molo g. 8, Kūlių Vartų g. 14, Pievų Tako g. 35, 37, Priestočio g. 16, Liepų g. 36A, Kretingos g. 58A ir kt. Buvo skiriamas dėmesys statinių fasadų, ištepliotų grafičiais, sutvarkymui. Centrinėje miesto dalyje išaiškinti 48 grafičiais išteplioti statiniai. Visų šių statinių valdytojai, gavę privalomus reikalavimus, grafičius nuo statinių pašalino.

Vykdant valstybinės kalbos vartojimo ir jos taisyklingumo užtikrinimo kontrolę, atlikti 1 133 patikrinimai (iš jų 804 išorinės reklamos įrengimo projektai). Išsiųsti 406 raštai dėl kalbos klaidų viešuosiuose užrašuose, reikalaujantys pašalinti pažeidimus, visi reikalavimai įvykdyti. Patikrintos 233 įmonės dėl įstaigos raštvedybos, apskaitos, atskaitomybės, finansinių bei techninių dokumentų, viešųjų užrašų, spaudų ir antspaudų įrašų, darbuotojų kalbos mokėjimo pažymėjimų. Parengtos 7 atmintinės ir rekomendacijos dėl kalbos taisyklingumo. Patikrintos 69 visuomenės informavimo priemonės (spaudos leidiniai, interneto svetainės, radijo ir televizijos laidos) ir 16 neperiodinės spaudos leidinių.

2017 m. mieste veikusiomis vaizdo stebėjimo kameromis buvo užfiksuoti 3 529 teisės pažeidimai (3 518 administracinių nusižengimų ir 11 nusikaltimų). 2017 metais veikę 5 greičio matuokliai užfiksavo 3 603 leistino greičio viršijimo atvejus (vadovaujantis Lietuvos Respublikos biudžeto sandaros įstatymo nuostatomis, 50 procentų baudų už tokius pažeidimus įskaitoma į savivaldybės biudžetą ir 2017 metais tai sudarė 32 939 Eur).

Tobulinant viešosios tvarkos palaikymo sistemą 2017 m. vykdyti Viešosios tvarkos skyriaus veiklos organizavimo pokyčiai. Suformuota budėtojų dalis, kuri 2017 metais pradėjo užtikrinti viešosios tvarkos palaikymo kontrolę ne tik įprastinėmis darbo valandomis, bet ir ankstyvą rytą, vakarais, o prireikus ir nakties metu.

Bendradarbiaujant su policija, buvo įgyvendinama Saugios kaimynystės programa. Jos metu organizuoti seminarai-mokymai miesto gyventojams, saugios kaimynystės grupių ir daugiabučių namų bendrijų pirmininkams, seniūnaičiams bei visiems, kurie domisi saugios kaimynystės idėjomis, organizuotas konkursas „2017 m. aktyviausia kaimynystės grupė Klaipėdos mieste“, išleista informacinė medžiaga „Saugią aplinką kurkime kartu“ ir „Saugok save ir savo turtą“.

Klaipėdos mieste veikia 82 saugios kaimynystės grupės. 2017 m. buvo įkurtos 22, iš sąrašų kaip neveikiančios išbraukta 14. Policijos bendruomenės pareigūnai kartu su Viešosios tvarkos skyriaus valstybės tarnautojais susitikimuose su gyventojais, bendrų patikrinimų metu skatina kurti saugios kaimynystės grupes savo gyvenamojoje teritorijoje. Viešąją tvarką ir visuomenės saugumą Klaipėdos mieste šiuo metu padeda užtikrinti ir 48 policijos rėmėjai bei 18 jaunųjų policijos rėmėjų, kurie dalyvauja ir Viešosios tvarkos skyriaus organizuojamuose patikrinimuose.

**CIVILINĖ SAUGA**

2017 metais savivaldybėje ekstremalios situacijos paskelbta nebuvo. Buvo užfiksuota 15 ekstremaliųjų įvykių (13 – dėl rastų sprogmenų, 1 – dėl paukščių gripo, 1 – dėl gripo epidemijos).

2017 metais buvo baigtas perspėjimo sirenomis sistemos atnaujinimas ir šiuo metu veikia 12 naujų savivaldybei priklausančių sirenų (iš viso mieste veikia 51 sirena), kuriomis gyventojai gali būti perspėjami apie ekstremalią situaciją. Savivaldybė prisijungė prie Gyventojų perspėjimo ir informavimo informacinės sistemos (gyventojų informavimo trumposiomis žinutėmis sistema) ir dabar, esant būtinybei, galima gyventojams išsiųsti perspėjančius pranešimus.

Civilinės saugos specialistai organizavo 7 Savivaldybės administracijos ekstremaliųjų situacijų komisijos (3 planiniai ir 4 neplaniniai) posėdžius. Neplaniniai posėdžiai buvo sušaukti dėl paukščių gripo, gaisro Girulių miške ir du dėl potvynių.

Kontroliuojant civilinės saugos būklę, atliekami patikrinimai, kaip miesto ūkio subjektuose ir kitose įstaigose vykdomi civilinės saugos sistemos uždaviniai, kaip laikomasi Lietuvos Respublikos civilinės saugos įstatymo ir kitų civilinę saugą reglamentuojančių teisės aktų reikalavimų. 2017 metais buvo atlikti 46 kompleksiniai civilinės saugos būklės patikrinimai. 12 nepatenkinamai įvertintų įmonių per nustatytus terminus trūkumus pašalino.

Tęsiant civilinės saugos ir gelbėjimo sistemos, ūkio subjektų, įstaigų, kitų įstaigų darbuotojų civilinės saugos įvadinį ir tęstinį mokymą, savivaldybės lygmens civilinės saugos pratybų organizavimą, ataskaitiniu laikotarpiu buvo organizuotos stalo pratybos tema „Avarija pavojingame objekte“ (gaisras AB „Klaipėdos nafta“). Per pratybas buvo aktyvuotas operacijų centras, organizuoti ir Savivaldybės administracijos, Savivaldybės tarybos ir mero sekretoriato darbuotojams pravesti 2 val. mokymai darbo vietoje. Ūkio subjektų, kitų įstaigų vadovai ir darbuotojai, atsakingi už civilinę saugą, apmokyti Klaipėdos apskrities priešgaisrinės gelbėjimo valdybos organizuojamuose kursuose (juos išklausė 279 asmenys).

2017 metais vykdant gyventojų švietimą civilinės saugos klausimais buvo organizuota ir pravesta moksleivių viktorina „Aš žinau, kaip būti saugiam ir padėti kitam – 2017!“; organizuotas ir pravestas konkursas geriausiam vaizdo įrašui tema „Apsižvalgyk, ar matai grėsmes!“ (geriausi įrašai buvo paskelbti savivaldybės interneto svetainėje bei socialiniuose tinkluose); kartu su BĮ „Klaipėdos paplūdimiai“ pravestos 2 akcijos-pamokėlės Klaipėdos mokyklų moksleiviams ir 6 akcijos-pamokėlės vasaros stovyklų vaikams; mokyklose pravesta akcija „Saugus elgesys su pirotechnikos priemonėmis“.

**VIEŠŲJŲ PIRKIMŲ ORGANIZAVIMAS**

Viešųjų pirkimų skyrius 2017 m. vykdė 622 pirkimus (atvirus, neskelbiamas derybas, supaprastintus konkursus, mažos vertės). 2016 m. buvo įvykdyta 570 pirkimų.

2017 m. Viešųjų pirkimų skyrius įvykdė 55 pirkimus per Centrinę perkančiąją organizaciją (CPO), palyginti su 2016 m., šis skaičius išliko panašus, 2016 m. per CPO buvo įvykdyti 49 pirkimai. Įvykdytų pirkimų skaičius per CPO vertintinas labai teigiamai, nes pagrindinis CPO pirkimų privalumas – trumpa pirkimo procedūrų trukmė, menka galimybė dirbtinai trikdyti pirkimo procedūras, nedidelė teisminių ginčų tikimybė.

2017 m. Viešųjų pirkimų skyriuje parengta 219 viešojo pirkimo sutarčių, gauta ir išnagrinėta 40 pretenzijų: iš jų tenkintos – 8, netenkinta – 20, tenkintos iš dalies – 6, ir atsisakyta nagrinėti, nes buvo praleisti terminai, – 6. Palyginti su 2016 m., pretenzijų skaičius sumažėjo apie 34,4 proc., nes 2016 m. buvo gauta ir išnagrinėta 61 pretenzija. 2017 m. Viešųjų pirkimų skyriuje gauti ir išnagrinėti 1 396 konkurso dalyvių paklausimai ir dalyvių patikslinimai. 2016 m. šis skaičius buvo didesnis (1 544 konkurso dalyvių paklausimai ar patikslinimai). Pretenzijų ir dalyvių paklausimų skaičiaus mažėjimas atspindi aiškesnius pirkimo dokumentus, motyvuotus sprendimus.

**TEISĖS SKYRIAUS KURUOJAMA SRITIS**

Savivaldybės administracijos Teisės skyriaus pagrindiniai uždaviniai yra užtikrinti, kad savivaldybės institucijų rengiamų tvarkomųjų dokumentų projektai neprieštarautų Lietuvos Respublikos Konstitucijai, įstatymams ir kitiems teisės aktams, užtikrinti savivaldybės interesų atstovavimą visų lygių teismuose bei kitose institucijose ir užtikrinti įsiteisėjusių teismo sprendimų vykdymą.

2017 metais buvo užbaigta apie 200 teisminių bylų, iš kurių 14 baigta taikos sutartimis. 2017 metais buvo Klaipėdos miesto savivaldybės naudai užbaigtos bylos: 1) laimėta byla pagal Klaipėdos apygardos prokuratūros prokuroro, ginančio viešąjį interesą, ieškinį dėl statybos leidimų panaikinimo; 2) laimėta byla dėl Savivaldybės administracijos direktoriaus 2015 m. rugsėjo 9 d. įsakymo Nr. AD1-2624 „Dėl Pietinės jungties tiesimo tarp Klaipėdos valstybinio jūrų uosto ir IX B transporto koridoriaus detaliojo plano patvirtinimo“ teisėtumo; 3) laimėtos net 3 bylos prieš draudikus dėl reikalavimo atlyginti žalą.

Teisės skyrius 2017 metais parengė sprendimo projektą dėl Klaipėdos miesto savivaldybės ribų keitimo, taip pat Savivaldybės administracijos direktoriaus 2006 m. gruodžio 28 d. įsakymo Nr. AD1-2918 „Dėl kompiuterizuotos dokumentų valdymo sistemos „Avilys“ naudojimo“ pakeitimą, kuriuo įtvirtino teisės akto vertinimo antikorupciniu požiūriu tvarką, išplėtė vidaus susirašinėjimą elektroninėmis priemonėmis bei pritaikė tvarką šių dienų poreikiams.

Vykdant valstybės deleguotą funkciją dėl pirminės teisinės pagalbos teikimo, pirminė teisinė pagalba buvo suteikta 2 862 pareiškėjams (2016 m. – 2 551). Teikiant pirminę teisinę pagalbą buvo parengti net 42 taikos sutarčių projektai, parengta 170 dokumentų valstybės ir savivaldybių institucijoms ir 676 prašymai suteikti antrinę teisinę pagalbą.

**VAIKO TEISIŲ APSAUGA**

2017 m. mieste 69 vaikai liko be tėvų globos (2016 m. – 82), iš jų 44 (2016 m. – 31) vaikams globa nustatyta šeimoje, o 25 (2016 m. – 51) – socialinės globos įstaigose. Per metus 9 (2016 m. – 3) šeimos globoti iš institucijų paėmė 10 vaikų (2016 m. – 5), nesusijusių su globėjo šeima giminystėsryšiais. 2017 m. pabaigoje globėjų šeimose iš viso buvo globojami 206 vaikai (2016 m. – 200), globos institucijose – 97 (2016 m. – 114). Nutraukus globą šeimoje ar institucijoje, tėvams per metus grąžinti 29 (2016 m. – 45) vaikai. 2017 m. laikinoji globa tėvų prašymu, pastariesiems laikinai išvykstant į užsienį, nustatyta 89 vaikams (2016 m. – 64), iš viso 2017 metų gale tokių vaikų mieste buvo globojama 219 (2016 m. – 203). 2017 m. įvaikinti 9 klaipėdiečiai vaikai, netekę tėvų globos (2016 m. – 6). 27 šeimoms organizuoti mokymai dėl pasirengimo globoti ar įvaikinti ir atliktas jų pirminis įvertinimas (2016 m. – 12),7 vaikai įrašyti į galimų įvaikinti vaikų sąrašą (2016 m. – 8). 2017 metais sumažėjo tėvų globos netekusių vaikų. Priešingai nei 2016 metais, daugiau tėvų globos netekusių vaikų buvo apgyvendinti šeimose, o ne globos institucijose, o vaikų, globojamų institucijose, skaičius gerokai sumažėjo. Padaugėjo šeimų, paėmusių globoti vaikus, su kuriais jų nesieja giminystės ryšiai. Vaiko teisių apsaugos skyriaus darbuotojai kartu su socialiniais darbuotojais deda daug pastangų mokyti bei motyvuoti šeimas, norinčias ir galinčias globoti ar įvaikinti svetimus vaikus. Įvaikinta daugiau klaipėdiečių vaikų, tiesa, daugumą jų (7 vaikus iš 9) įvaikino užsienio piliečių šeimos. Tai vaikai, turintys specialiųjų poreikių, kurių nepanoro įvaikinti Lietuvos Respublikos piliečiai, nuolat gyvenantys Lietuvoje. Pažymėtina, kad 2017 metais Klaipėdos vaikų globos institucijose buvo itin mažai potencialiai galimų įvaikinti vaikų, t. y., mažų vaikų be sunkių sveikatos ir raidos sutrikimų, kokius paprastai įvaikina Lietuvos Respublikos piliečiai.

Į Socialinės rizikos šeimų, auginančių vaikus, apskaitą 2017 metais įrašytos 104 šeimos (2016 m. – 101), išbrauktos 93 šeimos (2016 m. – 94). 2017 m. pabaigoje minėtoje apskaitoje Klaipėdoje iš viso buvo 412 šeimų (2016 m. – 401), jose augo 560 vaikų (2016 m. – 546). Iš įvairių šaltinių (dažniausiai – policijos) gauta informacija apie 113 (2016 m. – 177) galimo smurto atvejų, vaikams ir šeimoms teikta įvairi pagalba: konsultavimas, socialinio darbo organizavimas, vaiko apgyvendinimas institucijoje, laikinosios globos nustatymas. Dėl smurto šeimoje per metus į apskaitą įrašytos 8 šeimos (2016 m. – 8). Įrašomų į Socialinės rizikos šeimų, auginančių vaikus, apskaitą šeimų skaičius bei dinamika ir vaikų, paimamų iš tėvų dėl nepriežiūros, skaičius bei dinamika, palyginti su 2016 metais, išlieka stabili.Teismui pateikta daugiau ieškinių dėl laikino ar neterminuoto tėvų valdžios apribojimo, tėvų atskyrimo nuo vaikų, nuolatinės globos nustatymo vaikams ir kt. Taip buvo sutvarkytas tėvų globos netekusių vaikų teisinis statusas, užtikrinantis vaikų saugumą, galimybę būti įvaikintiems ar globojamiems šeimose.

2017 m. daug dėmesio skirta prevencinei veiklai – kartu su policijos pareigūnais kartą per savaitę po darbo valandų organizuoti reidai į šeimas, esančias žinioje dėl nepakankamos vaikų priežiūros, organizuoti tarpžinybiniai pasitarimai dėl kompleksinės pagalbos teikimo vaikams, nukentėjusiems nuo seksualinės prievartos, bei jų šeimoms, dėl patyčių, smurto apraiškų mokyklose bei artimoje aplinkoje ir pan. Organizuotos prevencinės priemonės su Probacijos tarnyba – teistų nepilnamečių aplankymas jų mokymosi įstaigose bei šeimose.

Nuo 2017 m. lapkričio Vaiko teisių apsaugos skyriuje pagal darbo sutartis įdarbinti 6 inspektoriai, kurie budi po įprastų darbo valandų, savaitgaliais bei švenčių dienomis, siekiant užtikrinti, kad darbuotojai policijos pareigūnams būtų pasiekiami visa parą.

**INFORMACINIŲ TECHNOLOGIJŲ PLĖTOJIMAS**

2017 m. buvo užbaigtas Savivaldybės administracijos kompiuterinės technikos ūkio atnaujinimas – įsigyta ir pakeista darbo vietose 20 personalinių, 10 nešiojamųjų ir 7 planšetiniai kompiuteriai, taip pat 50 vienetų įvairios organizacinės technikos – daugiafunkcių įrenginių, projektorių, plačiaekranis monitorius savivaldybės tarybos posėdžių salėje ir kt., modernizuotas kompiuterių tinklas Laukininkų g. 19A padalinyje. Technikos ir ryšio atnaujinimas leido sparčiau ir efektyviau atlikti kasdienes veiklas, taip pat sparčiau teikti paslaugas miesto gyventojams.

Įsigytos 4 tarnybinės stotys, į kurias perkeltos saugesniam ir efektyvesniam naudojimui informacinės sistemos – dokumentų valdymo sistema „@vilys“, žemės nuomos mokesčio sistema MASIS, www.klaipeda.lt, GEO SRV ir kt., ruošiamas perkelti pašto serveris, rezervinis pašto serveris. Įsigytas dokumentų valdymo sistemos „@vilys“ sutarčių modulis, kuris leis efektyviau valdyti, prižiūrėti ir administruoti sutartis, pagerins šios srities darbo kokybę.

**GYVENTOJŲ APTARNAVIMAS IR VIEŠIEJI RYŠIAI**

2017 m., gerinant vidaus komunikaciją, surengti du nauji konkursai darbuotojams: vasarą vyko fotografijų konkursas „Myliu Klaipėdą“, artėjant Kalėdoms surengtas Gražiausio kalėdinio kabineto konkursas. Buvo suorganizuota jau tradicija tapusi Kraujo donorystės akcija, kurios metu Klaipėdos miesto savivaldybės darbuotojai galėjo neatlygintinai paaukoti kraujo. Ji vyko net 2 kartus – balandžio ir gruodžio mėn.

Praėjusiais metais dalis renginių buvo skirti stiprinti savivaldybės kaip socialiai atsakingos organizacijos įvaizdį: rudenį suorganizuota Pyragų diena. Šio renginio metu paaukota beveik trys šimtai eurų, už kuriuos nupirkti vitaminai ir sieniniai laikrodžiai iškeliavo Klaipėdoje esantiems senelių globos namams. Prieš Kalėdas surengta darbuotojų rankdarbių mugė, kurios tikslas buvo prisidėti prie onkologine liga sergančios bendradarbės gydymo.

Kaip ir kasmet, Savivaldybės administracija prisidėjo ir organizavo Nacionalinį diktantą ir Konstitucijos egzaminą. Klaipėdos miesto gyventojai ir svečiai buvo aktyviai kviečiami prisidėti prie šių iniciatyvų ir laikyti egzaminus savivaldybės patalpose. Savivaldybės administracija turi ypatingą progą didžiuotis – Viešųjų ryšių poskyrio darbuotoja Milda Milbutaitė Konstitucijos egzamine užėmė I vietą.

2017 m. suorganizuotos 4 pilietiškumo pamokos, kurių metu Savivaldybės administracijos direktorius susitiko su moksleiviais iš „Žemynos“, „Vėtrungės“, Baltijos ir „Aitvaro“ gimnazijų.

 Suaktyvintas bendravimas su gyventojais socialiniame tinkle „Facebook“ – savivaldybės paskyros sekėjų skaičius išaugo beveik iki 5 tūkst., per 2017 metus atsirado apie 1 200 naujų sekėjų.

Ypatingas dėmesys 2017 m. teko Klaipėdos miesto interneto svetainei – ji buvo atnaujinta tiek technologiškai, tiek vizualiai: atnaujintas dizainas – adaptyvus, pritaikytas įvairiems įrenginiams, leidžia patogiau naudotis svetaine įvairiuose įrenginiuose – kompiuteriuose, planšetėse, telefonuose. Informacija sugrupuota ir susisteminta, patogiau išdėstyta, todėl žmogui lengviau rasti reikiamus duomenis. Taip pat patogesnis ir aiškesnis turinio administravimas – darbuotojai gali lengviau ir greičiau tvarkyti dedamą medžiagą. Sukurtas virtualus civilinės santuokos registravimo kalendorius su galimybe pasitikrinti neužimtus laikus – santuokos.klaipeda.lt. Dabar gyventojai patogiau ir aiškiau gali matyti laisvus santuokos registravimo laikus planuodami svarbią ir reikšmingą gyvenimo datą. Pasitelkus skyriaus IT specialistus taip pat viešam naudojimui buvo atverti savivaldybės turimi duomenys – paleistas atvirų duomenų svetainės įskiepis.

2017 m. populiarintas dokumentų siuntimas per e. pristatymo sistemą. Dokumentų, pasirašomų el. parašu, kiekis auga. Per 2017 metus gauta 1 812 (2016 m. – 1 342) dokumentų per e. pristatymo sistemą. Per 2017 m. išsiųsti 994 (2016 m. – 305) elektroniniu parašu pasirašyti dokumentai – tai rodo didžiulį progresą šioje srityje. Planuojama atsisakyti „popierinio“ susirašinėjimo su institucijomis kur tai įmanoma, taip supaprastinant ir pagreitinant tarpinstitucinį bendradarbiavimą ir taupant lėšas dokumentų spausdinimui.

2017 m. savivaldybė internetu gavo 2 408 (2016 m. – 1 934) prašymus suteikti paslaugą, tai rodo internetu užsakomų paslaugų populiarėjimą ir aktyvesnį naudojimą. Žymiai didėja paslaugų, užsakomų e. būdu, kiekis – per 2017 m. užsakyta 506 e. paslaugomis daugiau (apie 21 %).

Pažymėtina, kad kasmetinės gyventojų apklausos duomenys rodo žymų gyventojų teigiamų atsiliepimų apie gyventojų aptarnavimą augimą – apibendrintais 2014–2017 m. apklausų duomenimis, teigiamas vertinimas nuo 49,65 % 2016 m. išaugo iki – 69,47 % 2017 m.

**ARCHYVO VEIKLA**

2017 metais į archyvą saugoti priimti 331 likviduojamo juridinio asmens dokumentai. Likviduotų įmonių dokumentų saugyklų ir administracinių patalpų plotas sudarė 1 600 m2. Bendras likviduotų įmonių saugomų dokumentų kiekis sudarė 5 507 tiesinius metrus. Gauti ir išnagrinėti 3 763 asmenų prašymai išduoti juridinius faktus patvirtinančius dokumentus.

Siekiant spręsti patalpų, kuriose archyvuojami dokumentai, trūkumo problemą, 2017 m. nuspręsta išsinuomoti saugyklų patalpas ir perkelti dokumentus, kurie saugomi neremontuotoje ir nešildomoje saugykloje Uosto g. 22. 2017 m. gruodžio mėn. pasirašyta paslaugų teikimo sutartis su Klaipėdos regioniniu valstybės archyvu dėl saugyklų nuomos ir 2018 metų I ketvirtį numatoma perkelti dokumentus į naujas patalpas. Pastatą Uosto g. 22 ketinama parduoti ir taip užtikrinti racionalų savivaldybės turto valdymą.

2017 m. birželį saugykloje, esančioje Debreceno g. 41, įvyko gaisras. Sudegė 7 696 ilgai saugomų dokumentų bylos. Dalis dokumentų apdegė, tačiau Archyvo darbuotojų buvo iš naujo sutvarkyti ir taip išsaugoti.

**FINANSŲ IR TURTO DEPARTAMENTAS**

Departamento pagrindinės veiklos kryptys yra: 1) savivaldybės politikos biudžeto, finansų ir turto valdymo, apskaitos ir mokesčių klausimais formavimas ir įgyvendinimas; 2) savivaldybės, asignavimų valdytojų biudžeto vykdymo, finansinių ataskaitų rinkinio ir kitų ataskaitų rengimo teisingumo ir pateikimo laiku užtikrinimas. Finansų ir turto departamentas dalyvavo įgyvendinant visas SVP programas – buvo atsakingas už finansų valdymą ir apskaitą bei klausimų, susijusių su savivaldybės turto valdymu, sprendimą.

**Savivaldybės biudžeto pajamų surinkimas**

Klaipėdos miesto savivaldybės 2017 metų biudžeto patvirtintas pajamų planas sudarė 164 249,6 tūkst. Eur, patikslintas planas – 167 421,0 tūkst. Eur.

Klaipėdos miesto savivaldybės biudžetas2017 m. savivaldybės tarybos sprendimais buvo tikslintas 5 kartus. Tikslinant 2017 metų patvirtintą biudžetą, pajamos padidintos 3 171,4 tūkst. Eur, iš jų: *padidinta* 548,0 tūkst. Eur valstybinėms (valstybės perduotoms savivaldybėms) funkcijoms atlikti, 263,3 tūkst. Eur mokinio krepšeliui finansuoti, 2 324,3 tūkst. Eur valstybės kapitalo investicijų programoje numatytiems projektams finansuoti (iš jų 2 289,5 tūkst. Eur sudarė Kelių priežiūros programos lėšos), 1 545,0 tūkst. Eur savivaldybės vietinės reikšmės keliams (gatvėms) tiesti, taisyti, prižiūrėti ir saugaus eismo sąlygoms užtikrinti einamiesiems tikslams, 493,3 tūkst. Eur Lietuvos Respublikos valstybės ir savivaldybių įstaigų darbuotojų darbo apmokėjimo įstatymui laipsniškai įgyvendinti, 219,8 tūkst. Eur išlaidoms, susijusioms su savivaldybių mokyklų bendrojo ugdymo mokytojų skaičiaus optimizavimu, 863,2 tūkst. Eur pedagoginių darbuotojų darbo apmokėjimo sąlygoms gerinti, 25,9 tūkst. Eur savivaldybėms perduotoms įstaigoms išlaikyti, 66,6 tūkst. Eur neformaliajam vaikų švietimui finansuoti, 10,0 tūkst. Eur krantotvarkos programos priemonėms įgyvendinti ir aplinkos teršimo šaltiniams pašalinti apmokėti, 128,6 tūkst. Eur dėl asignavimų valdytojų planuojamų gauti daugiau pajamų įmokų ir s*umažinta* 2 538,3 tūkst. Eur dotacijos iš Europos Sąjungos finansinės paramos lėšų bei 778,3 tūkst. Eur pajamos, gautos iš dividendų.

2017 m. į savivaldybės biudžetą faktiškai gauta pajamų – 172 254,5 tūkst. Eur arba 4 833,5 tūkst. Eur daugiau, nei planuota. Pajamų planas įvykdytas 102,9 %.

*2017 metų patikslintas mokesčių* planas sudarė 90 467,9 tūkst. Eur, faktiškai gauta 95 398,1 tūkst. Eur, arba 4 930,2 tūkst. Eur daugiau, nei planuota. Planas įvykdytas 105,4 %. Gauta *daugiau,* nei planuota: gyventojų pajamų mokesčio – 3 426,7 tūkst. Eur, nekilnojamojo turto mokesčio – 716,7 tūkst. Eur, žemės mokesčio – 113,7 tūkst. Eur, vietinių rinkliavų – 650,9 tūkst. Eur, valstybės rinkliavų – 42,9 tūkst. Eur, paveldimo turto mokesčio – 17,4 tūkst. Eur. Gauta *mažiau,* nei planuota: mokesčio už aplinkos teršimą – 38,1 tūkst. Eur.

*Patikslintas dotacijų planas* sudarė 63 914,3 tūkst. Eur, įvykdyta 62 631,5 tūkst. Eur, arba 1 282,8 tūkst. Eur mažiau, nei planuota. Dotacijų planas įvykdytas 98,0 %.

Europos Sąjungos finansinės paramos lėšų planas sudarė 14 903,1 tūkst. Eur (iš jų 1 290,4 tūkst. Eur savivaldybei kompensuotinos lėšos, kurios buvo laikinai panaudotos įgyvendinant projektus, finansuojamus kartu su ES lėšomis, ir 13 612,7 tūkst. Eur ES paramos lėšos investicijų projektams finansuoti), faktiškai gauta 14 410,0 tūkst. Eur, arba 493,1 tūkst. Eur mažiau, nei planuota.

Specialių tikslinių dotacijų planas sudarė 45 881,3 tūkst. Eur, panaudota 45 117,6 tūkst. Eur, nepanaudota 763,7 tūkst. Eur, iš jų: 221,6 tūkst. Eur – valstybinėms (valstybės perduotoms savivaldybėms) funkcijoms atlikti, 5,7 tūkst. Eur – mokinio krepšeliui finansuoti, 5,0 tūkst. Eur – savivaldybėms perduotoms įstaigoms išlaikyti, 39,7 tūkst. Eur – savivaldybės vietinės reikšmės keliams (gatvėms) tiesti, taisyti, prižiūrėti ir saugaus eismo sąlygoms užtikrinti (einamiesiems tikslams finansuoti), 491,7 tūkst. Eur – valstybės investicijų programoje numatytiems projektams finansuoti (iš jų: 333,2 tūkst. Eur – savivaldybės vietinės reikšmės keliams (gatvėms) tiesti, taisyti, prižiūrėti ir saugaus eismo sąlygoms užtikrinti (kapitalui formuoti) ir 158,5 tūkst. Eur – kitiems investicijų projektams finansuoti).

Bendrosios dotacijos kompensacijos planas sudarė 996,0 tūkst. Eur, panaudota 995,4 tūkst. Eur, nepanaudota 0,6 tūkst. Eur.

Kitų dotacijų ir lėšų iš kitų valdymo lygių planas sudarė 2 133,9 tūkst. Eur, panaudota – 2 108,5 tūkst. Eur, nepanaudota – 25,4 tūkst. Eur, iš jų: 13,1 tūkst. Eur – išlaidoms, susijusioms su pedagoginių darbuotojų skaičiaus optimizavimu, apmokėti, 10,0 tūkst. Eur – krantotvarkos programos priemonėms įgyvendinti ir aplinkos teršimo šaltiniams pašalinti, 2,1 tūkst. Eur – neformaliajam vaikų švietimui finansuoti, 0,2 tūkst. Eur – Lietuvos Respublikos valstybės ir savivaldybių įstaigų darbuotojų darbo apmokėjimui įstatymui laipsniškai įgyvendinti.

*Patikslintas kitų pajamų planas* sudarė 11 195,3 tūkst. Eur, gauta 11 486,9 tūkst. Eur, arba 291,6 tūkst. Eur daugiau, nei planuota. Planas įvykdytas 102,6 %. Gauta *daugiau,* nei planuota: mokesčio už valstybinius gamtos išteklius – 4,9 tūkst. Eur, pajamų už prekes ir paslaugas – 2,2 tūkst. Eur, pajamų už leidimų ir kitų dokumentų išdavimą – 82,1 tūkst. Eur, pajamų iš baudų ir konfiskacijos – 179,6 tūkst. Eur, kitų neišvardytų pajamų – 168,2 tūkst. Eur, palūkanų už depozitus – 23,7 tūkst. Eur. Gauta *mažiau*: pajamų už patalpų nuomą – 48,5 tūkst. Eur, nuomos mokesčio už valstybinę žemę – 12,5 tūkst. Eur, įmokų už išlaikymą švietimo socialinės apsaugos ir kitose įstaigose – 108,1 tūkst. Eur.

*Pajamų iš materialiojo ir nematerialiojo turto realizavimo patikslintas planas* sudarė 1 843,5 tūkst. Eur, gauta 2 738,0 tūkst. Eur, arba 894,5 tūkst. Eur daugiau, nei planuota. Planas įvykdytas 148,5 %. Gauta 1 249,5 tūkst. Eur *daugiau,* nei planuota, pajamų už pastatus ir statinius bei kitą turtą ir atsargas ir gauta *mažiau* 355,0 tūkst. Eur pajamų už parduotą žemę.

**Savivaldybės biudžeto asignavimų panaudojimas**

 2017 metų patvirtintas asignavimų planas sudarė 164 249,6 tūkst. Eur iš ataskaitinių metų gautų pajamų. Tikslinant 2017 metų biudžetą šis asignavimų planas padidintas 3 171,4 tūkst. Eur, nes buvo gauta daugiau pajamų. Patikslintas planas sudarė 167 421,0 tūkst. Eur, įvykdyta 152 554,6 tūkst. Eur, nepanaudota 14 866,4 tūkst. Eur. Asignavimų planas įvykdytas 91,1 %.

 Patvirtintas asignavimų planas iš apyvartinių lėšų likučio sudarė 19 284,3 tūkst. Eur, patikslintas planas – 20 661,1 tūkst. Eur (tikslinant biudžetą 1 376,8 tūkst. Eur padidinti asignavimai dėl vietinės rinkliavos už komunalinių atliekų surinkimą iš atliekų turėtojų ir atliekų tvarkytojų lėšų, už privatizuotus butus gautų lėšų, Aplinkos apsaugos rėmimo specialiosios programos lėšų likučio paskirstymo), įvykdyta 17 416,9 tūkst. Eur, nepanaudota 3 244,2 tūkst. Eur. Asignavimų planas įvykdytas 84,3 %.

Iš viso su likučiais patikslintas biudžeto asignavimų planas 188 082,1 tūkst. Eur, įvykdyta 169 971,5 tūkst. Eur, nepanaudota 18 110,6 tūkst. Eur. Asignavimų planas įvykdytas 90,4 %.

**Buhalterinė apskaita**

Savivaldybėje buhalterinė apskaita vykdoma dviem lygiais. Savivaldybės administracijos buhalterinę apskaitą vykdo Finansų ir turto departamento Apskaitos skyrius, o centralizuotą savivaldybės biudžetinių įstaigų apskaitą – Finansų ir turto departamento Biudžetinių įstaigų centralizuotos apskaitos skyrius.

Finansų ir turto departamento Apskaitos skyrius 2017 m. tvarkė Savivaldybės administracijos, Savivaldybės administracijos departamentų, savivaldybės tarybos narių, Savivaldybės tarybos ir mero sekretoriato, Kontrolės ir audito tarnybos vykdomų veiklų apskaitą. Apskaitos skyrius atsakingas už visų Savivaldybės administracijos vykdomų programų, specialiųjų programų, ES ir kitų šaltinių lėšomis finansuojamų projektų finansinę (buhalterinę) apskaitą. 2017 metais parengtos bei pateiktos teisės aktais nustatytos ataskaitos: Savivaldybės administracijos 3-iojo lygmens tarpiniai bei metinis finansinių ataskaitų rinkiniai, biudžeto vykdymo ataskaitos, mokestinė, statistinė atskaitomybė, ataskaitos finansavusioms institucijoms, ataskaitos iždams ir kt.

2017 m. buvo skaičiuojamas 456 Savivaldybės administracijos darbuotojų (etatų) darbo užmokestis. 2017 metais panaudota 99,6 proc. planuoto darbo užmokesčio iš savivaldybės biudžeto lėšų ir 98,1 proc. planuoto darbo užmokesčio iš valstybės biudžeto lėšų. Buvo tęsiamas dėl ekonomikos krizės neproporcingai sumažinto darbo užmokesčio (atlyginimo) mokėjimas: 218 asmenų, kuriems už darbą apmokama iš valstybės ar savivaldybės biudžeto lėšų, išmokėta dėl ekonomikos krizės neproporcingai sumažinto darbo užmokesčio (atlyginimo) teisės aktais nustatyta grąžintinų sumų dalis – 74,4 tūkst. eurų (20 proc. visos grąžintinos sumos, kuri bus mokama iki 2020 metų).

2017 metais buvo panaudota 8,6 proc. Savivaldybės administracijos direktoriaus rezervui skirtų lėšų – iš dalies kompensuotos 2017 m. lapkričio 13 d. Klaipėdos mieste iškritusių smarkių kritulių padarinių šalinimo išlaidos gyventojams, kurie kreipėsi dėl tokios kompensacijos.

Įvertinus Lietuvos Respublikos viešojo sektoriaus atskaitomybės įstatymo, Viešojo sektoriaus apskaitos ir finansinės atskaitomybės standartų (toliau – VSAFAS) pakeitimus 2017 metais, atitinkamai pakeistas Klaipėdos miesto savivaldybės administracijos apskaitos vadovas, Sąskaitų planas, Biologinio turto apskaitos tvarkos aprašas, Ilgalaikio materialiojo turto apskaitos tvarkos aprašas.

Finansų ir turto departamento Biudžetinių įstaigų centralizuotos apskaitos skyrius 2017 m. centralizuotai tvarkė 116 Klaipėdos miesto savivaldybei pavaldžių biudžetinių švietimo, kultūros, sporto ir socialinių įstaigų buhalterinę apskaitą. Skyrius taip pat tvarkė biudžetinių įstaigų vykdomų naujų ir tęstinių projektų, finansuojamų iš ES, Lietuvos Respublikos kultūros ministerijos, Lietuvos kultūros tarybos, apskaitą. Viešojo sektoriaus apskaitos ir ataskaitų konsolidavimo sistemoje pateikė 116 biudžetinių įstaigų 2016 metų tarpusavio operacijų, eliminavimo informacijos, finansinių ataskaitų ir aiškinamojo rašto lentelių duomenis ir užtikrino laiku atliekamą savivaldybės konsoliduotų ataskaitų rinkinio sudarymą. Derinant pagal panaudos sutartis gauto turto sumas išsiaiškinti ir ištaisyti klaidingai įstaigų pateikti duomenys dėl turto valdymo formos, taip užtikrintas finansinėse ataskaitose pateiktų duomenų tikslumas. Atsižvelgiant į Centralizuoto vidaus audito skyriaus rekomendaciją, inicijuotas švietimo įstaigų nuomojamų patalpų eksploatavimo mokesčių skaičiavimas nuomininkams. Parengta mokymo medžiaga įstaigų specialistams ir suorganizuotas apskaitos informacinėje sistemoje „Biudžetas VS“ ikimokyklinio ugdymo įstaigų ugdytinių mitybos ekonomijos rodiklių skaičiavimas siekiant optimizuoti lėšų panaudojimą.

**Mokesčių administravimas**

Savivaldybės kompetenciją mokesčių administravimo srityje sudaro žemės, žemės nuomos mokesčio, nekilnojamojo turto mokesčių administravimas, tarifų nustatymas, lengvatų suteikimas, taip pat fiksuotų pajamų mokesčio dydžių, taikomų įsigyjant verslo liudijimus, nustatymas, kainų, tarifų ir kainodaros taisyklių už savivaldybės kontroliuojamų įmonių biudžetinių ir viešųjų įstaigų teikiamas atlygintinas paslaugasnustatymas.

2017 m. suformuotos ir pateiktos mokesčio mokėtojams – fiziniams ir juridiniams asmenims – 4 246 žemės nuomos mokesčio deklaracijos, (2016 m. – 4 236), apskaičiuota per 2017 metus žemės nuomos mokesčio 2 269 911,65 Eur. Buvo sėkmingai vykdoma naujų mokesčio mokėtojų paieška ir jų apmokestinimas – apmokestinti 145 nauji mokesčio mokėtojai.

Pažymėtina, kad į savivaldybės biudžetą 2017 metais surinkta 2 056 685,73 Eur valstybinės žemės nuomos mokesčio ir viršytas 2017 metams nustatytas planas, tai lėmė nuoseklus darbas su žemės nuomos mokesčio skolininkais, naujų mokesčio mokėtojų apmokestinimas, ankstyvas žemės nuomos mokesčio deklaracijų teikimas mokėtojams, siekiant sudaryti sąlygas per ilgesnį terminą įvykdyti prievolę. 2017 m. II pusmetį pradėtos teikti deklaracijos žemės nuomos mokesčių savitarnos svetainėje http://zemesnuoma.klaipeda.lt/, tai sudaro mokesčių mokėtojams galimybę jiems patogiu laiku gauti deklaracijas ir nevėluojant sumokėti mokestį.

Parengta ir savivaldybės tarybos patvirtinta 16 sprendimų, susijusių su savivaldybės mokesčių politika. Parengti ir patvirtinti 3 sprendimai, kuriais buvo nuspręsta suteikti 31 juridiniam ir fiziniam asmeniui nekilnojamojo turto mokesčio lengvatas (lengvatų dydis sudarė 19,3 tūkst. Eur); 3 sprendimai, kuriais 3 juridiniams asmenims buvo suteiktos žemės nuomos mokesčio lengvatos (lengvatų dydis siekė 9,4 tūkst. Eur); 6 sprendimai, kuriais nuspręsta suteikti lengvatą vietinei rinkliavai už išorinę reklamą ir prekybos bei paslaugų vietas miesto švenčių metu (4,8 tūkst. Eur); 4 sprendimai, kuriais buvo nustatyti nekilnojamojo turto, žemės, žemės nuomos mokesčių tarifai ir fiksuotų pajamų mokesčio dydžiai, taikomi įsigyjant verslo liudijimus; ir siekiant teisingo buhalterinės apskaitos duomenų atvaizdavimo priimtas sprendimas dėl nepriemokų pripažinimo beviltiškomis.

2017 m. įvertintos, išanalizuotos ir perskaičiuotos įvairių savivaldybės kontroliuojamų įmonių, biudžetinių ir viešųjų įstaigų teikiamų atlygintinų paslaugų kainos ir tarifai, teiktos rekomendacijos metodikų rengimo klausimais. Parengta ir savivaldybės tarybos sprendimu patvirtinta BĮ Klaipėdos miesto sporto bazių valdymo centro teikiamų atlygintinų paslaugų kainos dydžio nustatymo metodika.

**Savivaldybės turto valdymas**

**Savivaldybės nekilnojamojo turto valdymas**

2017 m., įgyvendinant SVP Socialinės atskirties mažinimo programą, įsigyti 2 (du) 115,26 kv. m. ir 122,38 kv. m bendrojo ploto butai bendruomeniniams vaikų globos namams; įsigytos 28 gyvenamosios patalpos, kurios papildys Savivaldybės socialinio būsto fondą; nupirktas vienas butas įgyvendinant butų pirkimo į Lietuvą grįžtantiems politiniams kaliniams ir tremtiniams programą.

Per 2017 metus teisiškai įregistruoti 48 keliai ir kitos susiekimo komunikacijos, 76 vienetai inžinerinių tinklų, atliktos dalies Klaipėdos miesto savivaldybei priklausančių paviršinių nuotekų tinklų kadastrinių matavimų ir teisinės registracijos procedūros.

2017 metais įvykdytas Klaipėdos daugiafunkcio sveikatingumo centro (Klaipėdos baseino) valdymo ir naudojimo perdavimo pagal koncesijos sutartį konkursas bei parengtas koncesijos sutarties projektas.

Atliktas Klaipėdos miesto savivaldybei priklausančio pastato H. Manto g. 47 remontas. Organizuotas Klaipėdos senamiesčio žemėlapio ant pastato Turgaus g. 21 sienos atnaujinimas.

2017 m. organizuotos ir įvykdytos procedūros dėl nekilnojamųjų turto objektų, esančių II vandenvietės teritorijoje, išpirkimo iš AB „Klaipėdos vanduo“ bei nekilnojamųjų turto objektų Pilies g. 8 išpirkimo iš UAB Vakarų Baltijos laivų statyklos.

Duomenys apie savivaldybės nuomojamas ir perduotas panaudai negyvenamąsias patalpas pateikiami 1 lentelėje.

**1 lentelė. Savivaldybės nuomojami ir perduoti panaudai negyvenamieji pastatai, patalpos ir kiti objektai 2016 ir 2017 m.**

|  |  |  |
| --- | --- | --- |
| **Eil. Nr.** | **Pavadinimas** | **Plotas m2** |
| **2016** | **2017** |
| **Pastatų, patalpų ir automobilių stovėjimo aikštelių nuoma** |
| 1. | Nuomojami pastatai ir patalpos | 3 992,29 | 4 732,79 |
| 2. | Nuomojamos aikštelės | 5 920,70 | 3 333,00 |
| 3. | Nuomojami pėsčiųjų takai  | 3 684,00 | 3 684,00 |
| 4. | Privažiuojamieji geležinkelio keliai | 666,80 m | 666,80 m |
| **Negyvenamųjų patalpų perdavimas panaudai savivaldybės ilgalaikio materialiojo turto panaudos sutartimis** |
| 3. | Perduota viešosioms įstaigoms | 106 394,08 | 106 239,46 |
| 4. | Perduota asociacijoms | 6 045,91 | 6 426,35 |
| 5. | Perduota partijoms | 418,35 | 450,76 |
| 6. | Perduota labdaros ir paramos fondams | 538,85 | 538,85 |
| 7. | Perduota valstybinėms institucijoms | 1 225,37 | 1 225,37 |
| 8. | Perduota krantinių | Ilgis – 111,21 m | Ilgis – 111,21 m |

Per 2017 metus surinkta nuomos mokesčio – 171 910,74 Eur.

2017 metais gauta 20 100,00 Eur koncesijos mokesčio pagal Klaipėdos miesto kempingo valdymo ir naudojimo koncesijos sutartį.

**Savivaldybės turto privatizavimas viešo aukciono būdu**

2017 metais faktiškai gauta 443 347,00 Eur pajamų iš turto pardavimo vykdant viešus privatizavimo aukcionus (aukcionai vykdomi per informacinę sistemą e-varzytines.lt). Detali informacija pateikiama 2 lentelėje:

**2 lentelė. Pajamos iš turto pardavimo 2017 m. Eur**

| **Eil. Nr.** | **Objekto pavadinimas** | **Pajamų suma** |
| --- | --- | --- |
|  | **Pajamos už privatizuojamus objektus** |  |
| 1. | Gyvenamosios patalpos (unikalus numeris 2192-0003-9033:0002, plotas – 30,02 kv. m) Kretingos g. 86-1, Klaipėda | 18 200,00 |
| 2. | Gyvenamosios patalpos (unikalus numeris 2191-2000-6014:0013, plotas – 37,61 kv. m) Klevų g. 6-14, Klaipėda | 18 000,00 |
| 3. | Gyvenamosios patalpos (unikalus numeris 2186-2000-1010:0017, plotas – 36,95 kv. m) Kretingos g. 4-3, Klaipėda | 19 157,00 |
| 4. | Gyvenamosios patalpos (unikalus numeris 2193-5001-4015:0005, plotas – 18,53 kv. m) Molo g. 29-2, Klaipėda | 20 500,00 |
| 5. | Gyvenamosios patalpos (unikalus numeris 2195-5008-8019:0044, plotas – 12,87 kv. m) Šaulių g. 27-49, Klaipėda, ir gyvenamosios patalpos (unikalus numeris 2195-5008-8019:0045, plotas – 13,96 kv. m) Šaulių g. 27-50, Klaipėda | 29 911,00 |
| 6. | Gyvenamosios patalpos (unikalus numeris 2193-6003-2018:0006, plotas – 61,60 kv. m) Ramioji g. 5-6, Klaipėda | 48 705,00 |
| 7. | Gyvenamosios patalpos (unikalus numeris 2192-0006-7017:0004, plotas – 47,74 kv. m) Pievų Tako g. 17-2B, Klaipėda | 30 594,00 |
| 8. | Gyvenamosios patalpos (unikalus numeris 2193-7001-8013:0006, plotas – 29,91 kv. m) Gintaro g. 3-1C, Klaipėda | 20 000,00 |
| 9. | Administracinės patalpos (unikalus numeris 2193-0007-6018:0011, plotas – 16,95 kv. m) Minijos g. 113-13, Klaipėda | 3 500,00 |
| 10. | Gyvenamosios patalpos (unikalus numeris 2192-0007-7013:0010, plotas – 32,03 kv. m) Rumpiškės g. 8‑11, Klaipėda | 23 130,00 |
| 11. | Gyvenamosios patalpos (unikalus numeris 2193-0004-9011:0005, plotas – 15,54 kv. m) Laukų g. 15-7, Klaipėda | 9 000,00 |
| 12. | Gyvenamosios patalpos (unikalus numeris 2189-0000-1012:0006, plotas – 32,73 kv. m) Butsargių g. 6-7, Klaipėda | 28 000,00 |
| 13. | Gyvenamosios patalpos (unikalus numeris 2195-5000-4015:0007, plotas – 43,81 kv. m) Vyšnių g. 10-8, Klaipėda | 25 200,00 |
| 14. | Gyvenamosios patalpos (unikalus numeris 2193-7004-8013:0005, plotas – 52,38 kv. m) Molo g. 56-3, Klaipėda | 36 600,00 |
| 15. | Ūkinis pastatas (unikalus numeris 4400-3129-2316, plotas – 9,38 kv. m) S. Nėries g. 6, Klaipėda | 4 152,00 |
| 16. | Gyvenamosios patalpos (unikalus numeris 2193-6006-4012:0009, plotas – 22,90 kv. m) Rumpiškės g. 17-7, Klaipėda | 15 049,00 |
| 17. | Gyvenamosios patalpos (unikalus numeris 2190-0009-7014:0007, plotas – 39,35 kv. m) Turgaus a. 13-6, Klaipėda. | 29 800,00 |
| 18. | Gyvenamosios patalpos (unikalus numeris 2188-0000-1015:0006, plotas – 26,76 kv. m) Aukštoji g. 17-7, Klaipėda | 35 930,00 |
| 19. | Gyvenamosios patalpos (unikalus numeris 4400-0612-9473:1533, plotas – 18,81 kv. m) Smilties Pylimo g. 2-8, Klaipėda | 7 292,00 |
| 20. | Dalis negyvenamosios patalpos – neįrengtos pastogės (unikalus numeris 4400-2319-2162:8301, plotas – 10,31 kv. m (1031/4904) Vytauto g. 12-13, Klaipėda | 2 727,00 |
| 21. | Gyvenamosios patalpos (unikalus numeris 4400-0542-2584:3364, plotas – 32,98 kv. m) Minijos g. 1-5, Klaipėda | 17 900,00 |
| **Iš viso:** | **44 3347,00** |

**Savivaldybės gyvenamųjų patalpų pardavimas**

2017 m. pasirašytos 53 privatizavimo sutartys: rinkos kaina privatizuota 50 gyvenamųjų patalpų, 3 neįrengtų pastogių dalys. Privatizavus nurodytus objektus gauta 960 157,26 Eur pajamų, tai yra 196 811,34 Eur daugiau nei 2016 metais.

**Savivaldybės kontroliuojamų įmonių valdymas**

2017 m. surinkta 505 746,57 Eur dividendų iš akcinių bendrovių ir uždarųjų akcinių bendrovių.

Vykdytas Klaipėdos miesto savivaldybės kontroliuojamų bendrovių valdymo tobulinimas. Vadovaujantis Klaipėdos miesto savivaldybės kontroliuojamų bendrovių valdymo organų formavimo tvarkos aprašu, organizuotos ir įvykdytos nepriklausomų valdybų narių atrankos procedūros į šias savivaldybei priklausančių bendrovių valdybas: UAB „Naujasis turgus“, AB „Klaipėdos vanduo“, UAB „Klaipėdos autobusų parkas“, UAB „Vildmina“.

**INVESTICIJŲ IR EKONOMIKOS DEPARTAMENTAS**

Departamento pagrindinės veiklos kryptys yra šios: 1) investicinių projektų poreikio analizavimas, planavimas, galimybių studijų rengimas, investicinių projektų rengimas ir įgyvendinimas; 2) savivaldybei nuosavybes teise priklausančių objektų projektavimas, kapitalinis remontas, rekonstravimas, tiesimas ir statyba; 3) ryšių bei abipusiškai naudingo Klaipėdos miesto bendradarbiavimo su tarptautinėmis institucijomis ir organizacijomis palaikymas; 4) turizmo plėtros skatinimas; 5) sąlygų inovatyvaus verslo plėtrai sudarymas, rūpinimasis licencijų, leidimų išdavimu ir vartotojų teisių apsauga.

Investicijų ir ekonomikos departamentas dalyvavo įgyvendinant daugumą SVP programų – buvo atsakingas už investicinių projektų rengimą ir įgyvendinimą, koordinavo ir teikė metodinę pagalbą padaliniams rengiant ir įgyvendinant neinvesticinius ES projektus.

**Investicinių projektų rengimas ir įgyvendinimas**

2017 m. buvo tęsiamas Lietuvos Respublikos vidaus reikalų ministro 2016 m. vasario 12 d. įsakymu Nr. 1V-102 patvirtintos Klaipėdos miesto integruotos teritorijų vystymo programos įgyvendinimas. Programa įgyvendinama tikslinėje teritorijoje. Tai teritorija, apribota Naikupės g., Taikos pr., Baltijos pr., Šilutės pl., Mokyklos g., Kapsų g., Žemaičių g., Joniškės g., Mokyklos g., Danės g. tęsinio, Artojo g., Liepų g., K. Donelaičio g., Vytauto g., Bokštų g., Naujojo Sodo g., S. Šimkaus g., Danės g., Tiltų g., Daržų g., Pilies g., Galinio Pylimo g., Taikos pr., Dubysos g., Minijos g. iki Naikupės g. Programa siekiama didinti tikslinės teritorijos patrauklumą gyventojams, skatinti gyventojus įsikurti atsinaujinusioje miesto dalyje ir vystyti joje verslus, kitas veiklas. 2017 m. tikslinės teritorijos projektai buvo pradėti įgyvendinti – iki metų pabaigos 95 proc. atlikta Klaipėdos daugiafunkcio sveikatingumo centro statybos darbų, vykdomi naujo tilto per Danės upę ir susijusios susisiekimo infrastruktūros, Danės upės krantinių ir Danės skvero rekonstrukcijos, Atgimimo aikštės rekonstrukcijos, Pėsčiųjų tako sutvarkymo palei Taikos pr. nuo Sausio 15-osios iki Kauno g., Malūno parko sutvarkymo, Ąžuolyno giraitės sutvarkymo techninio projektavimo darbai. Parengti Bastionų komplekso (Jono kalnelio) ir jo prieigų sutvarkymo, Futbolo mokyklos ir baseino pastatų konversijos (I ir II etapai), Klaipėdos miesto savivaldybės viešosios bibliotekos „Kauno atžalynas“ filialo pastato techniniai projektai, Tilžės g. nuo Šilutės pl. iki geležinkelio pervažos rekonstrukcijos pertvarkant žiedinę Mokyklos g. ir Šilutės pl. sankryžą, dviračių pėsčiųjų tako nuo Paryžiaus Komunos g. iki Jono kalnelio tiltelio įrengimo techniniai projektai.

2017 m. savivaldybė vykdė 37 investicinius projektus, kuriems gautas arba numatytas gauti ES finansavimas. 2017 m. buvo pateikta 21 paraiška ES finansavimui gauti, patvirtintas 9 projektų finansavimas, kitos paraiškos iki metų galo buvo vertinamos. Džiugina tai, kad savivaldybė dalyvauja dviejuose projektuose pagal Europos mokslinių tyrimų ir inovacijų programą „Horizontas 2020“ – tai projektai „Uostamiesčiai: darnaus judumo principų integravimas (PORT Cities: Integrating Sustainability, PORTIS)“ ir „Elektra varomo viešojo transporto naujų galimybių plėtra (DEPO)“.

2017 m. buvo įgyvendinti 2 iš valstybės investicijų programos lėšų finansuojami projektai: VšĮ Klaipėdos universitetinės ligoninės centrinio korpuso operacinės rekonstrukcija Liepojos g. 41, Klaipėda (medicininės įrangos įsigijimas), VšĮ Klaipėdos universitetinės ligoninės dezinfekcijos sterilizacijos proceso modernizavimas Liepojos g. 39, Klaipėda (medicininės įrangos įsigijimas). Iš valstybinės švietimo įstaigų modernizavimo programos lėšų buvo įgyvendinami 3 projektai: Klaipėdos Prano Mašioto progimnazijos pastato, adresu: Varpų g 3, Klaipėdos m., modernizavimas (pakeisti pastato langai), Klaipėdos „Pajūrio“ progimnazijos statinio, adresu: Laukininkų g. 28, Klaipėdos m., modernizavimas, Klaipėdos „Versmės“ progimnazijos sporto aikštyno Klaipėdoje, I. Simonaitytės g. 2, atnaujinimas.

2017 m. Investicijų ir ekonomikos departamentas vykdė daugiau kaip 30 investicinių projektų, finansuojamų iš savivaldybės biudžeto bei Kelių plėtros ir priežiūros programos lėšų. Stambiausi vykdyti projektai: Klaipėdos pilies ir bastionų komplekso restauravimas ir atgaivinimas; Klaipėdos miesto poilsio parko sutvarkymas ir pritaikymas turizmo bei kitoms reikmėms; Klaipėdos lopšelio-darželio „Puriena“ pastato Naikupės g. 27 rekonstravimas, pristatant priestatą; Statybininkų prospekto tęsinio tiesimo nuo Šilutės pl. per LEZ teritoriją iki 141 kelio; Sąjūdžio parko reprezentacinės dalies ir prieigų sutvarkymas; Tauralaukio gyvenvietės gatvių rekonstravimas; Jūrininkų prospekto ruožo nuo Šilutės pl. iki Minijos g. kapitalinis remontas; Privažiuojamojo kelio prie II perkėlos nuo kelio Smiltynė–Nida (rajoninis kelias Nr. 2254) rekonstravimas; Pėsčiųjų tako tarp Gedminų g. ir Taikos pr. (nuo Nr. 99) rekonstravimas ir keleivių išlaipinimo aikštelių įrengimas (Debreceno mikrorajonas); Bendrojo ugdymo mokyklos pastato statyba šiaurinėje miesto dalyje; Naujos sporto salės statyba.

2017 m. užbaigti šie stambesni investiciniai projektai: Klaipėdos miesto poilsio parko sutvarkymas ir pritaikymas turizmo bei kitoms viešosioms reikmėms (II etapas); Bendrojo naudojimo lietaus nuotekų tinklų tiesimas teritorijoje ties Bangų g. 5A; Privažiuojamojo kelio nuo Naikupės g. iki Taikos pr. 66 A sklypo pradžios rekonstravimas; Pamario g. sankryžos su Prano Lideikio g. rekonstravimas; Privažiuojamojo kelio prie II perkėlos nuo kelio Smiltynė–Nida (rajoninis kelias Nr. 2254) rekonstravimas; Klaipėdos lopšelio-darželio „Puriena“ pastato Naikupės g. 27 rekonstravimas, pristatant priestatą.

Išsami informacija apie visų investicinių projektų įgyvendinimo lygį pateikiama SVP ataskaitoje

**Turizmo plėtra**

Turistų srautus į miestus traukia originalūs architektūros statiniai, paveldo objektai, muziejai, įdomūs renginiai. Klaipėdos miestas siekia suformuoti tokius traukos objektus, vienas iš jų yra miesto piliavietė. 2017 m. lapkričio 4–5 d. Kultūros fabrike buvo organizuotas „Klaipėdos pilies hakatonas“– 36 valandų renginys. Šio renginio tikslas buvo sukurti naujomis technologijomis grįstus, lankytojus įtraukiančius projektus Klaipėdos miestui, piliai ir Pilies muziejui. Dviejų dienų dirbtuvėse dalyviai buvo kviečiami sukurti technologijų įrankio, tokio kaip mobiliosios programos, virtualios realybės, multimedijos, edukacinės, interaktyvios programos prototipą konkrečiai problemai spręsti – kultūrinio turizmo ir paveldo rinkodaros srityje. Iš viso renginyje dalyvavo daugiau kaip 60 entuziastų, kurie susibūrė į 12 komandų ir per 36 val. pristatė savo projektus. Konkursą laimėjo komanda „Hot Shots“, kuri per 36 val. išgrynino bei įgyvendino pergalę atnešusią idėją – Klaipėdos miesto interaktyvų gidą, skirtą turistams ir miesto gyventojams. Šio gido vizijoje Klaipėdos pilis yra tarsi portalas į praeitį, pateikiantis informaciją bei rodantis 360 laipsnių vaizdą bei garsą. Tai padėtų turistams apsispręsti, kuriuos objektus jie norėtų aplankyti. Ateityje šią idėją norima paversti realiu Klaipėdos turizmo sektoriaus įrankiu. 2017 m. lapkričio 8–9 dienomis buvo organizuota Klaipėdos piliavietės atkūrimo ir pritaikymo perspektyvų konferencija, kurios pagrindinis tikslas buvo išanalizuoti ES partnerių gerąsias patirtis, vystant istorinių vietovių ar kultūros paveldo objektų projektus, taip pat pristatyti Klaipėdos pilies projektą nekilnojamojo turto vystytojams, verslui. Konferencija vyko 2 dienas, joje dalyvavo daugiau nei 150 dalyvių, tarp jų pranešėjai iš Latvijos, Lenkijos ir Vokietijos. Konferencijos metu pristatytas Klaipėdos pilies 3D modelis – susirinkusieji galėjo pamatyti, kaip atstatyta pilis atrodytų iš įvairių miesto vietų, pusių, galėjo virtualiai pasivaikščioti po objekto vidų, kiemą. Buvo aptariamos pilių panaudojamo Europoje alternatyvos. Pristatyti Vilniaus aukštutinės pilies, kitų pilių atkūrimo klausimai, pateiktos kitų Europos pilių įveiklinimo gerosios patirtys, analizuoti konkretūs pavyzdžiai (Panemunės, Daugpilio, Ščecino ir kt.), aptartos galimybės vykdyti viešo ir privataus sektoriaus partnerystės projektus.

Siekiant didinti Klaipėdos miesto ir regiono pasiekiamumą, kartu su kitomis regiono savivaldybėmis 2017 m. tęsta maršruto *Palangos tarptautinis oro uostas–Londono Lutono tarptautinis oro uostas* rinkodara, buvo vedamos derybos su VĮ Oro uostai dėl naujų skrydžių krypčių pritraukimo į Palangos tarptautinį oro uostą.

Kartu su kitomis savivaldybėmis ir tarptautiniais partneriais pradėti vykdyti keli turizmo vystymo projektai: „Pietų Baltijos krantas – ilgalaikių laivybos krypčių tarp šalių kūrimas MARRIAGE bendradarbiavimo tinklų pagrindu“; „Gynybinio ir gamtos paveldo keliai“; „Pažink Vakarų krantą“; „Baltijos jūros turizmo centras“.

2017 m. rudenį pirmą kartą Klaipėdoje buvo organizuotos gidų mokyklėlės skirtingoms amžiaus grupėms:iš viso vyko 4 mokymai, kuriuose dalyvavo 60 mokinių. Išleistas leidinys visiems Klaipėdos miesto pradinių klasių mokiniams.

Sukurta ir aktyvuota mobilioji programėlė „MICE Klaipėda“, skirta informacijos apie Klaipėdos konferencinį turizmą sklaidai.

**Miesto rinkodara**

2017 m. bendradarbiaujant su partneriais, buvo rengiama Klaipėdos ekonominės plėtros strategija iki 2030 metų. Klaipėdos miesto savivaldybės tarybos 2017 m. lapkričio 23 d. sprendimu Nr. T2-284 patvirtintos Klaipėdos ekonominės plėtros strateginės kryptys iki 2030 metų. 2017 m. parengta Rinkodaros ir komunikacijos strategija bei veiksmų planas, skirtas investuotojams pritraukti. Parengtas ir išleistas leidinys apie Klaipėdą „Klaipėda kalba darbais“ lietuvių, rusų ir anglų kalbomis.

**Tarptautiniai ryšiai**

Siekiant puoselėti tarptautinius santykius ir didinti Klaipėdos miesto žinomumą, 2017 m. gegužės 25 d. buvo organizuotasBaltijos ir Juodosios jūrų ekonomikos forumas „Klaipėda – inovatyviausias Baltijos miestas. Kodėl gi ne?“. 2017 m. gegužės 29 d. buvo suorganizuotas Lietuvos diplomatų (60 asmenų), reziduojančių užsienio valstybėse, vizitas Klaipėdos mieste. Suorganizuotas Odesos (Ukraina) garbės konsulės Olenos Drutis vizitas Klaipėdoje Jūros šventės metu. Bendradarbiaujant su Klaipėdos universitetu 2017 m. rugsėjo mėn. suorganizuotas žurnalistų iš Suomijos vizitas į Klaipėdos miestą. 2017 m. gruodžio mėn. buvo organizuotas žurnalistų iš Latvijos, Lenkijos ir Rusijos vizitas į Klaipėdą, kurio metu Klaipėda buvo pristatoma kitaip (šventės, kūrybingi žmonės ir ypatinga maisto kultūra). Suorganizuotas Klaipėdos miesto delegacijos vizitas į Počio ir Batumio (Gruzija) miestus. Su Počio miestu pasirašytas ketinimų bendradarbiauti protokolas. Organizuota Klaipėdos „Ąžuolyno“ gimnazijos mokinių ir Savivaldybės administracijos darbuotojų delegacijos vizitas į Mersino miestą (Turkija).

**Licencijų ir leidimų išdavimas**

Palyginti su 2016 m. duomenimis, 2017 m. išduotų licencijų ir leidimų skaičius padidėjo apie 17,8 %. Žymiai padidėjo leidimų prekybai viešose vietose skaičius, dėl to galima daryti išvadą, kad daugėja žmonių, norinčių užsiimti smulkiu verslo ir yra sudarytos tinkamos sąlygos plėtoti verslą. Konkretūs duomenys apie 2017 m. išduotas, pakeistas (papildytas) ir panaikintas licencijas bei leidimus ir sumokėtą rinkliavos mokestį pateikiami 3 lentelėje.

**3 lentelė. 2017 m. išduotų licencijų ir leidimų skaičius pagal atskiras rūšis**

| **Eil. Nr.** | **Licencijų / leidimų rūšis** | **Išduota, vnt.** | **Pakeista / papildyta, vnt.** | **Panaikinta, vnt.** | **Sumokėta rinkliava Eur** |
| --- | --- | --- | --- | --- | --- |
| 1. | Licencijos verstis mažmenine prekyba alkoholiniais gėrimais ir tabako gaminiais: | 290 | 37 | 475 | 40 670,00 |
| 1.1. | Licencijos verstis mažmenine prekyba alkoholiniais gėrimais  | 268 | 22 | 281 | 29 890,00 |
| 1.2. | Licencijos verstis mažmenine prekyba tabako gaminiais  | 22 | 15 | 194 | 10 780,00 |
| 2. | Leidimai prekybai naftos produktais  | 9 | 19 | 2 | 4 410,00 |
| 3.  | Leidimai prekybai ir paslaugoms teikti | 2 772 |  |   | 364 288,94 |
| 4. | Leidimai už išorinę reklamą | 648 |  |   | 304 841,46 |
| 5. | Licencijos ir leidimai keleivių vežimui autobusais | 211 |  | 8 | 2 942,20 |
| 6.  | Leidimai už keleivių vežimą taksi | 136 |  | 114 | 8 820,00 |
|  | **Iš viso:** | **4 057** | **54** | **599** | **679 105,00** |

Nuo 2017 m. pradėta teikti paslauga „Prekybos vietų žemėlapis“, kuri pagreitino subjektų aptarnavimą. Klaipėdos miesto viešųjų vietų prekiauti ar teikti paslaugas interaktyviajame prekybos vietų žemėlapyje pateikiami patvirtintų prekybos ir paslaugų teikimo vietų adresai, vietų išdėstymas, informacija apie vietų užimtumą. Asmuo gali matyti užimtas ir laisvas prekybos vietas, rezervuoti laisvas vietas, matyti, ar jam jau yra patvirtinta prekybos vieta, ar dėl neatitikimų atmestas prašymas, užpildyti prašymo formą, pridėti dokumentus ir juos pateikti.

Siekiant pagerinti prekybos vietų estetinį vaizdą, organizuotas prekybos Klaipėdos miesto viešosiose vietose laikinųjų įrenginių įsigijimas: nupirkta ir sumontuota vienoda prekybos įranga prie Joniškės kapinių prieigos, taip pat sudaryta sutartis dėl prekybinės įrangos, skirtos prekiauti vaisiais ir daržovėmis, pagaminimo (ši įranga prekybos vietose bus sumontuota 2018 m. sezoną).

**SOCIALINIŲ REIKALŲ DEPARTAMENTAS**

Departamentas yra atsakingas už: 1) valstybės ir savivaldybės politikos savivaldybės socialinių paslaugų, socialinio būsto, sveikatos ir civilinės būklės aktų registravimo bei gyvenamosios vietos deklaravimo bei jaunimo politikos srityse įgyvendinimą; 2) savivaldybės socialinių paslaugų kokybės gerinimą ir plėtrą.

Departamentas 2017 m. įgyvendino 3 SVP programas: Socialinės atskirties mažinimo programą, Sveikatos apsaugos paslaugų gerinimo programą, Jaunimo politikos plėtros programą.

**Socialinė parama ir socialinės paslaugos**

Organizuotas socialinių paslaugų teikimas Klaipėdos miesto gyventojams per biudžetines įstaigas, perkamas paslaugas ir kompensavimo sutartis. Teiktų paslaugų grupės ir gavėjų skaičius pateikiamas 4 lentelėje.

**4 lentelė. Socialinių paslaugų gavėjų skaičius pagal paslaugų rūšis ir grupes 2016–2017 m.**

|  |  |  |  |  |
| --- | --- | --- | --- | --- |
| Paslaugos pavadinimas | Paslaugų gavėjų grupė | Paslaugų gavėjųskaičius2016 m. | Paslaugųgavėjų skaičius2017 m. | 2017-12-31 laukiantys eilėje |
| Maitinimas | Neįgalieji, socialinės rizikos asmenys, senyvo amžiaus asmenys | 242 | 197 | - |
| Transporto paslauga | Neįgalieji, socialinės rizikos asmenys, senyvo amžiaus asmenys | 241 | 195 | - |
| Būsto ir aplinkos pritaikymas | Neįgalieji | 26 | 24 | 55 |
| Techninių priemonių dalinimas | Neįgalieji, senyvo amžiaus asmenys | 1037 | 1071 | 7 |
| Aprūpinimas būtiniausiais drabužiais, avalyne, maisto produktais | Neįgalieji, socialinės rizikos asmenys, senyvo amžiaus asmenys | 575 | 969 | - |
| Informavimas, konsultavimas, tarpininkavimas ir atstovavimas, lydėjimas | Neįgalieji, socialinės rizikos asmenys, senyvo amžiaus asmenys | 2557 | 2055 | - |
| Sociokultūrinės paslaugos | Neįgalieji, senyvo amžiaus asmenys | 716 | 870 | - |
| Pagalba į namus | Neįgalieji, senyvo amžiaus asmenys | 454 | 558 | 26\* |
| Socialinių įgūdžių ugdymas ir palaikymas | Socialinės rizikos šeimosKrizę išgyvenančios šeimos |  434 - | 44849 | -- |
| Laikinas apnakvindinimas | Socialinės rizikos asmenys | 299 | 281 | ­- |
| Intensyvi krizių įveikimo pagalba | Socialinės rizikos vaikai arba vaikai iš socialinės rizikos šeimųSocialinės rizikos asmenys | 9275 | 7234 | -- |
| Psichosocialinė pagalba | Socialinės rizikos asmenys, vaikaiŠeimos, auginančios neįgalius vaikus | 2062 | 22524 | - |
| Apgyvendinimas krizių centre | Socialinės rizikos asmenys ir vaikai | 50 | 62  | - |
| Apgyvendinimas nakvynės namuose | Socialinės rizikos asmenys | 220 | 237 | - |
| Socialinės priežiūros paslaugos dienos centre | Socialinės rizikos vaikai arba vaikai iš socialinės rizikos šeimų | 111 | 124 | - |
| Pagalba globėjams (rūpintojams) | Globėjai, rūpintojai | 59 | 113 | - |
| Vaiko palydėjimas į savarankišką gyvenimą | Vaikai, išėję iš vaikų globos namų | 15 | 15 | - |
| Prieglobstį gavusių užsieniečių socialinė integracija | Prieglobstį gavę užsieniečiai | 6 | 7 | - |
| Dienos socialinė globa institucijoje | Neįgalieji, senyvo amžiaus asmenysNeįgalūs vaikai |  15760 | 19958 | 2- |
| Dienos socialinė globa asmens namuose | Neįgalieji, senyvo amžiaus asmenys | 243 | 294 | 43 |
| Trumpalaikė socialinė globa:-institucijoje;-bendruomeniniuose globos namuose;-socialinio globotojo šeimoje | Neįgalieji, senyvo amžiaus asmenysVaikai, likę be tėvų globosVaikai su negaliaVaikai, likę be tėvų globosVaikai, likę be tėvų globos | 682114-- | 72431383 | ----- |
| Ilgalaikė socialinė globa | Neįgalieji, senyvo amžiaus asmenysVaikai, likę be tėvų globos | 437104 | 49388 | 90- |
| Kompleksinės paslaugos šeimoms | Šeimos, vaikai | - | 788 | - |

**\*** 2017 m. VšĮ „Ori senatvė“ (pagal viešųjų pirkimų sutartį) teikė pagalbos į namus paslaugas 93 asmenims, nors paslaugas galima teikti iki 145 asmenų per mėnesį. 2017 m. šios paslaugos eilėje laukė 26 asmenys, tačiau jie pageidavo paslaugas gauti ne minėtoje įstaigoje, kur yra galimybė paslaugas gauti iš karto, o BĮ Neįgaliųjų centre „Klaipėdos lakštutė“ ir BĮ Klaipėdos miesto socialinės paramos centre, kur paslaugoms teikti yra susidariusios eilės.

Per pastaruosius kelerius metus žymai sumažėjo socialinių pašalpų ir kompensacijų gavėjų skaičius – palyginti 2013 m. duomenis, kai šios rūšies piniginės socialinės paramos gavėjų buvo 52 683, ir 2017 m. duomenis, kai gavėjų skaičius sudarė 23 109, matyti kad sumažėjimas siekia net 56,1 proc. Tam įtakos turėjo sugriežtintos paramos teikimo sąlygos, organizuojami pareiškėjų gyvenimo sąlygų patikrinimai bei augantis pragyvenimo lygis. Daugiau buvo išmokėta išmokų vaikams, taip pat sudarytos sąlygos skirti daugiau vienkartinių pašalpų (materialinės paramos) iš savivaldybės biudžeto lėšų gyventojams, esant sunkiai materialinei padėčiai dėl ligos, nelaimingo atsitikimo, skurdo, benamystės ir kitais atvejais, kai ši parama itin reikalinga, arba pagal nustatytus teisės aktus parama neteikiama arba yra nepakankama.

Detalūs duomenys apie piniginės socialinės paramos gavėjų skaičių pagal paramos rūšis pateikiami 5 lentelėje.

**5 lentelė. Piniginės socialinės paramos gavėjų skaičius 2016–2017 m.**

| **Eil.****Nr**. | **Paramos rūšys** | **2016 m. aptarnauta pareiškėjų kartais** | **2017 m. aptarnauta pareiškėjų kartais** | **Pokytis (+,-)** |
| --- | --- | --- | --- | --- |
| 1. | Socialinės pašalpos ir kompensacijos | 26 830 | 23 109 | - 3 721 |
| 2. | Kredito, paimto daugiabučiam namuiatnaujinti (modern.) ir palūkanoms apmokėti | 1 221 | 1 098 | - 123 |
| 3. | Išmokos vaikams | 6 275 | 10 434 | + 4 159 |
| 4. | Šalpos išmokos | 4 746 | 5 350 | + 604 |
| 5. | Parama mirties atveju (laidojimo pašalpos) | 2 105 | 2 174 | + 69 |
| 6. | Socialinė parama mokiniams | 1 892 | 1 642 | - 250 |
| 7. | Materialinė parama (vienkartinės pašalpos) | 2 048 | 5 517 | + 3 469 |
| 8. | Kitos išmokos | 115 | 109 | - 6 |
|  Iš viso: | **45 232** | **49 433** | **+ 4 201** |

2017 m. aktyviai platinta bei teikta informacija dėl prašymų piniginei paramai gauti teikimo elektroniniu būdu, 2017 metais aptarnauta pagal 3 483 (2016 m. 3 195) pareiškėjų elektroniniu būdu pateikus prašymus.

Sumažėjus socialinės paramos gavėjų skaičiui buvo sutaupyta savivaldybės biudžeto lėšų, atsirado daugiau galimybių investuoti į socialinės infrastruktūros plėtrą bei finansuoti nevyriausybinių organizacijų projektus.

2017 m. iš savivaldybės biudžeto lėšų nevyriausybinių organizacijų socialiniams projektams remti skirta 32 000 Eur, finansuota 17 projektų.

2017 m. buvo finansuoti 3 nevyriausybinių organizacijų socialiniai projektai (jų bendra vertė sudarė 112 000 Eur), skirti socialinių paslaugų infrastruktūrai gerinti. Projektų metu atlikti šie darbai: VšĮ Klaipėdos specialiojoje mokykloje-daugiafunkciame centre „Svetliačiok“ atliktas pastato Baltijos pr. 49 koridorių ir laiptinės remontas, pakeistos durys, koridoriaus vidiniai langai; Telšių vyskupijos Caritas Klaipėdos regiono globos namuose įrengti betoninių trinkelių pėsčiųjų takai, nauja privažiavimo kelio ir aikštelių asfalto danga, nauja segmentinė tvora, įvažiavimo į teritoriją kelio užtvaras, atliktas pagrindinių lauko laiptų remontas ir apdaila, pakeista pirmo aukšto koridoriaus ir salės grindų danga, pakeistos pirmo aukšto durys; Lietuvos sutrikusio intelekto žmonių globos bendrijoje „Klaipėdos viltis“ atlikti trečio aukšto patalpų Debreceno g. 48 projektavimo darbai, sumontuota vaizdo stebėjimo sistema, įsigyti baldai.

Finansuota 13 Socialinės reabilitacijos paslaugų neįgaliesiems bendruomenėje projektų, per juos paslaugas (asmeninio asistento paslaugos, užimtumas, savarankiško gyvenimo įgūdžių ugdymas, socialinis taksi, artimųjų paruošimas, kaip prižiūrėti asmenį su negalia, savigalbos grupės ir kt.) gavo 987 neįgalūs asmenys ir jų šeimų nariai.

Įgyvendinant Savivaldybės administracijos direktoriaus 2015 m. birželio 18 d. įsakymu Nr. AD1-1830 patvirtintą Perėjimo nuo institucinės globos prie šeimoje ir bendruomenėje teikiamų paslaugų likusiems be tėvų globos vaikams veiksmų planą, 2017 m. buvo įsigytos psichosocialinės paslaugos šeimoms, auginančioms neįgalius vaikus, teikimas; organizuota viešųjų ryšių kampanija, skirta skatinti globoti ar įsivaikinti vaikus, likusius be tėvų globos; finansuoti nevyriausybinių organizacijų projektai, skirti socialinei pagalbai stiprinant šeimas; Klaipėdos miesto šeimos ir vaiko gerovės centre teiktos socialinių įgūdžių ugdymo ir palaikymo paslaugos krizę išgyvenančioms šeimoms; savivaldybės tarybos sprendimu patvirtintas Socialinio globėjo veiklos organizavimo tvarkos aprašas; Klaipėdos miesto šeimos ir vaiko gerovės centras sudarė pirmąją sutartį su socialiniu globėju, globėjo šeimoje buvo prižiūrimas 1 vaikas, likęs be tėvų globos; sudaryta sutartis su VšĮ „Vilniaus SOS vaikų kaimas“ dėl vaikų, likusių be tėvų globos, priežiūros socialinių globėjų šeimose, kuriuos ši įstaiga ir paruošė, prižiūrimi du vaikai.

Tęsta Klaipėdos vaikų globos namai „Rytas“ pertvarka, įsigyti 2 būstai bendruomeniniams vaikų globos namams steigti, kuriuose gyvens 16 vaikų, likusių be tėvų globos, šiuo metu gyvenančių Klaipėdos vaikų globos namuose „Rytas“. Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos parinkti ekspertai kartu su Klaipėdos vaikų globos namais „Rytas“ parengė individualų šios įstaigos pertvarkos planą.

Buvo vykdomi du ES finansuojami projektai, skirti socialinės atskirties mažinimui, tai „Integrali pagalba į namus Klaipėdos mieste“ ir „Kompleksinės paslaugos šeimai Klaipėdos mieste“. Pateiktas projektinis pasiūlymas dėl dar vieno projekto įgyvendinimo – „Paslaugų organizavimo ir asmenų aptarnavimo kokybės gerinimas teikiant socialinę paramą Klaipėdos miesto savivaldybėje“. Projekto metu Socialinės paramos skyriuje ir 8 savivaldybės biudžetinėse įstaigose, teikiančiose socialines paslaugas, siekiama pagerinti asmenų aptarnavimo kokybę.

**Socialinis būstas**

Asmenų ir šeimų, atitinkančių nuo 2015 m. sausio 1 d. įsigaliojusio Lietuvos Respublikos paramos būstui įsigyti ar išsinuomoti įstatymo reikalavimus ir turinčių teisę į paramą būstui išsinuomoti, sąraše 2017 m. buvo 578 asmenys (2016 m. – 828). Priimti ir vertinti 304 prašymai įrašyti į sąrašą socialinio būsto nuomai ir 90 prašymų išduoti pažymą apie teisę į valstybės paramą būstui įsigyti. Parengti 295 Savivaldybės administracijos direktoriaus įsakymai dėl socialinio būsto, laikino būsto, savivaldybės būsto nuomos, išbraukimo iš sąrašo socialinio būsto nuomai. Eilės sąraše sulaukusiems bei teisę į socialinio būsto nuomą ne eilės tvarka turintiems asmenims ir šeimoms išnuomoti 42 socialiniai būstai, 1 būstas išnuomotas į Lietuvą grįžusio tremtinio šeimai. Išsiųsti 578 siūlymai asmenims ir šeimoms, laukiantiems paramos būstui išsinuomoti, pasinaudoti privataus būsto nuomos mokesčio dalies kompensacija, parengti 28 įsakymai dėl šios kompensacijos skyrimo, mokėjimo atnaujinimo.

Siekiant užtikrinti tinkamą savivaldybės gyvenamųjų patalpų techninę būklę, kartu su VšĮ „Klaipėdos butai“ organizuoti savivaldybės tuščių ir apgyvendintų patalpų remonto darbai. Lietuvos Respublikos viešųjų pirkimų įstatymo nustatyta tvarka parinkti rangovai iki 2017 m. pabaigos suremontavo 53 butus.

2017 m. birželio 16 d. savivaldybėje organizuota Socialinės apsaugos ir darbo ministerijos inicijuota konferencija „Savivaldybių ir valstybės indėlis ir galimybės įgyvendinant esminius pokyčius, lemiančius būsto prieinamumą asmenims, turintiems nepakankamai pajamų apsirūpinti būstu“.

**Sveikata**

2017 m. padaugėjo visuomenės sveikatos priežiūros paslaugų, teikiamų Klaipėdos miesto bendruomenei (padidėjimas 10 proc., palyginti su 2016 m.). Vykdytos tęstinės žemo slenksčio paslaugų, „Vilties linijos“, tuberkuliozės profilaktikos programos. Plačiai vykdytas visuomenės informavimas ir švietimas su sveikatinimu ir sveiko miesto idėjų platinimu susijusiais klausimais: šviečiamieji ir informaciniai straipsniai bei pranešimai vietinėje ir respublikinėje spaudoje, socialiniuose tinkluose, įvairiose interneto svetainėse, naujienlaiškiai, TV reportažai, radijo laidų ir konkursų ciklai, reprezentacinės medžiagos gamyba ir leidyba, konferencijos („Sveikata 2017“, tarptautinė Vydūno konferencija ir 3-ioji tarptautinė Studentų mokslinė konferencija), parodos. Vykdytos įvairios fizinio aktyvumo ir sveikatinimo veiklos: organizuotos ekskursijos dviračiais „Klaipėda – sveikas miestas“, projektas „Europos dviračių iššūkis 2017“, bėgimas „Už sveiką miestą“, konkursas „Judriausia klasė“, konkursas „Sveikatos kultūros žinovai“, konkursas „Sveika mokykla“, šiaurietiško ėjimo mokymai, mankštos bendruomenėms, moksleivių žaidynės, atšvaitų dalijimo akcijos, užsiėmimai baseine specialiųjų mokyklų mokiniams su negalia, senjorams ir neįgaliesiems. Dalyvauta tarptautiniuose projektuose: tęsiamas aktyvus dalyvavimas PSO Sveikų miestų tinklo VI fazėje, pradėtas projekto „Geresnei sveikatai“ („For Better Health“) įgyvendinimas.

Tęstas projekto „Jaunimui palankių sveikatos priežiūros paslaugų modelio diegimas Klaipėdos miesto savivaldybėje“ įgyvendinimas. Klaipėdos universitete įkurtas koordinacinis centras, kuriame tikslinė projekto grupė –14–29 m. jaunimas gali lankyti įvairius sveikatinimo užsiėmimus, paskaitas, individualias konsultacijas pas visuomenės sveikatos specialistus; sukurta mobilioji programėlė „Man rūpi“; administruojamas portalas www.sveikatostinklas.lt; įgyvendinama sveikos gyvensenos įgūdžių formavimo programa; organizuojami įvairūs renginiai. Dėl jaunimui palankių sveikatos priežiūros paslaugų kreipėsi 31 517 jaunų asmenų, įvyko 2 117 konsultacijų.

Tęsiama įsteigto Klaipėdos miesto savivaldybės DOTS kabineto, kuriame pacientams teikiamos tiesiogiai stebimo trumpo tuberkuliozės gydymo kurso paslaugos, veikla. Priverstiniam gydymui į VšĮ Alytaus tuberkuliozės ligoninę išvežti 2 pacientai.

Teisės aktų nustatyta tvarka įgyvendintas paramos teikimas 130 asmenų dėl kompensuojamojo dantų protezavimo iš savivaldybės biudžeto lėšų.

Įgyvendinta VšĮ Klaipėdos miesto stomatologijos poliklinikos reorganizacija prijungiant prie VšĮ Jūrininkų sveikatos priežiūros centro, buvo rengiamasi VšĮ Jūrininkų sveikatos priežiūros centro infrastruktūros plėtrai – organizuotas galimybių projektinių pasiūlymų parengimas.

Įgyvendinant valstybės politiką dėl perėjimo nuo institucinės globos prie bendruomeninių paslaugų, išanalizuotos BĮ Klaipėdos miesto sutrikusio vystymosi kūdikių namų reorganizavimo galimybės ir parengtas šios įstaigos pertvarkos iki 2020 m. planas. BĮ Klaipėdos sutrikusio vystymosi kūdikių namuose teikiamos ambulatorinės reabilitacijos paslaugos ne tik Kūdikių namų vaikams, bet ir Klaipėdos miesto gyventojų šeimoms, auginančioms vaikus su negalia; teikta atokvėpio paslauga šeimoms, auginančioms vaikus su negalia (asmenų, kuriems suteikta ši paslauga, planuotas kiekis viršytas 30 proc.).

Sanitarinės kontrolės inspektoriai atliko 140 patikrinimų (iš jų – 93 planinius) dėl gyvenamųjų būstų prisijungimo prie miesto magistralinių nuotekų šalinimo ir geriamojo vandens tinklų bei paplūdimių būklės. Neplaniniai patikrinimai atlikti siekiant gyventojų pareiškimams ir skundams ištirti.

Savivaldybės administracijos direktoriaus įsakymu įteisinta ir vykdoma planuojamo statybos darbų triukšmo registracija. Užregistruota 860 pranešimų apie planuojamus statybos darbus gyvenamojoje aplinkoje, iš jų – 831 gyventojų.

**Civilinės būklės aktų registravimas**

Pagrindiniai Civilinės metrikacijos ir registracijos skyriaus Civilinės metrikacijos poskyrio (CMS) rodikliai pateikiami 6 lentelėje:

**6 lentelė. Civilinės būklės aktų registravimo pagrindiniai rodikliai 2016–2017 m.**

|  |  |  |
| --- | --- | --- |
| **Santuokos** | **2016** | **2017** |
| Priimta prašymų įregistruoti santuoką, įtraukti į apskaitą bažnyčios nustatyta tvarka ar užsienio valstybėje įregistruotą santuoką  | 1 140 | 1 062 |
| Iš viso įregistruota santuokų | 1 261 | 1 328 |
| Įregistruota santuokų ne Civilinės metrikacijos skyriaus patalpose | 74 | 70 |
| Įtraukta į apskaitą bažnyčios tvarka įregistruotų santuokų | 225 | 179 |
| Įtraukta į apskaitą užsienio valstybėse įregistruotų santuokų | 153 | 197 |
| Pravestos auksinių, deimantinių vestuvių ceremonijos | 4/2 | 2/1 |
| Pravestos sidabrinių vestuvių ceremonijos | 5 | 1 |
| Išduota pažymų apie šeiminę padėtį tuoktis užsienyje | 233 | 224 |
| **Santuokos nutraukimai** | **2016** | **2017** |
| Iš viso įregistruota santuokų nutraukimų | 599 | 616 |
| Pirminių santuokos nutraukimų įrašų | 557 | 576 |
| Įtraukta į apskaitą užsienio valstybėse įregistruotų santuokų nutraukimų | 38 | 40 |
| Iš viso įregistruota santuokų nutraukimų | 599 | 616 |
| **Gimimai** | **2016** | **2017** |
| Iš viso įregistruota gimimų | 2 244 | 2 295 |
| Pirminių gimimo įrašų | 1 920 | 1 918 |
| Įtraukti į apskaitą gimusių vaikų užsienyje gimimai | 324 | 377 |
| Užregistruota dvynukų | 29 | 22 |
| Užregistruota gimusių negyvų vaikų | 12 | 9 |
| Užregistruota gimusių ir mirusių vaikų | 2 | 0 |
| **Tėvystės nustatymai ir pripažinimai** | **2016** | **2017** |
| Iš viso įregistruota tėvystės nustatymų ir pripažinimų, nuginčijimų | 625 | 505 |
| Įregistruoti tėvystės pripažinimai su pirminiu gimimo registravimu | 494 | 473 |
| **Įvaikinimai** | **2016** | **2017** |
| Įregistruota papildymo, pakeitimo įrašų pateikus teismo sprendimus dėl įvaikinimo | 11 | 5 |
| **Mirties įrašai** | **2016** | **2017** |
| Iš viso įregistruota  | 2 276 | 2 670 |
| Pirminiai mirties įrašai  | 2 189 | 2 586 |
| Įtraukta į apskaitą mirusių užsienio valstybėse | 87 | 84 |

**Gyvenamosios vietos deklaravimas**

2017 m. priimtos 3 239 išvykimo deklaracijos (iš jų 1 923 – elektroniniu būdu), 14 510 atvykimo deklaracijų (iš jų 7 650 – elektroniniu būdu), 202 prašymai įtraukti į gyvenamosios vietos neturinčių asmenų apskaitą, priimti 868 sprendimai taisyti, keisti ar naikinti gyvenamosios vietos deklaravimo duomenis. Išduotos 6 495 pažymos apie deklaruotą gyvenamąją vietą, 289 pažymos apie įtraukimą į gyvenamosios vietos neturinčių asmenų apskaitą.

**Jaunimas**

2017 m. strateginės sesijos metu, bendradarbiaujant su jaunimo ir (ar) su jaunimu dirbančiomis organizacijomis, parengta Klaipėdos miesto tarpžinybinio bendradarbiavimo tinklo kūrimo, viešinimo ir palaikymo koncepcija kartu su jos priemonių planu.

Šešios Klaipėdos miesto aukštosios mokyklos ir šešios profesinės mokyklos susijungė bendram tikslui ir kryptingai bei konstruktyviai bendradarbiavo organizuodamos Studijų mugę, kuri vyko 2017 m. kovo mėn. Renginyje sulaukta daugiau kaip 2 000 renginio lankytojų iš Vakarų Lietuvos, dalyvavo daugiau kaip 50 kviestinių svečių (Seimo narys, Klaipėdos meras, savivaldybės tarybos nariai, įmonių atstovai, sėkmingi žmonės, lektoriai ir pan.). Apie renginį gauti teigiami atsiliepimai iš darbdavių, rėmėjų, svečių.

Ketvirtus metus iš eilės kartu su Klaipėdos miesto aukštosiomis mokyklomis organizuotas Mokslo ir žinių dienos renginys „Rinkis Klaipėdą. RUGSĖJO 1-OJI“, kuris tapo tradiciniu ir dabar yra įtrauktas į bendrą renginių „Rinkis Klaipėdą“ ciklą. Renginys pritraukė daugiau kaip 1 000 jaunuolių iš viso Klaipėdos miesto.

Parengta paraiška „Europos jaunimo sostinė 2020 m.“, kuri buvo gerai įvertinta tarptautinės vertinimo komisijos Briuselyje. Per 2017 m. įvyko net kelios strateginės sesijos, kurios buvo skirtos Europos jaunimo sostinei, kurių metu buvo identifikuotos Klaipėdos miesto problemos, iššūkiai, su kuriais susiduria miestas, ir norai, koks turėtų atrodyti miestas jaunimo akimis. Įvairūs renginiai, skirti viešinti Europos jaunimo sostinės 2020 m. paraišką, sutelkė jaunimą bendram tikslui. Padidėjo dalyvavimas įvairiuose renginiuose. Pirmą kartą jaunimas žygiavo Jūros šventės metu su šūkiu „Rinkis Klaipėdą“. Rengiantis teikti Europos jaunimo sostinės 2020 m. paraišką, organizuota strateginė Jaunimo įvaizdžio sesija, kurios metu buvo sukurtas naujas jaunimą reprezentuojantis logotipas ,,Rinkis Klaipėdą“. Parengtas Jaunimo įvaizdžio logotipo aprašas, buvo sukurta jaunimo interneto svetainė www.rinkisklaipeda.lt ir mobilioji programa.

2017 m. padidėjo bendras jaunų žmonių, dalyvaujančių įvairiose veiklose, finansuojamose iš savivaldybės biudžeto lėšų, skaičius nuo 5 727 (2016 metais) iki 7 800 (2017 metais). Daugelis projektų buvo skirti įvairioms iniciatyvoms.

Po dvejų metų pertraukos suorganizuoti Klaipėdos miesto jaunimo apdovanojimai, kurie susilaukė itin didelio susidomėjimo tarp jaunimo ir verslo atstovų. Apdovanojimuose dalyvavo daugiau kaip 100 jaunų žmonių iš įvairiausių organizacijų. Renginys susilaukė teigiamų atsiliepimų tarp jaunimo ir spaudoje.

Pirmą kartą suorganizuotas Tarptautinis jaunimo forumas Lietuvos jūrų muziejuje „Proveržis jaunimo politikoje: ar tai (ne)įmanoma?“, kurio tikslas – identifikuoti jaunimo politikos iššūkius ir ateities perspektyvas vietiniu, regioniniu, nacionaliniu ir tarptautiniu lygiu. Renginyje dalyvavo daugiau kaip 9 lektoriai ir 50 jaunimo atstovų.

**Darbas su bendruomenėmis**

Klaipėdos mieste 2017 m. buvo 55 seniūnaitijos. Per 2017 metus išrinktas 21 seniūnaitis ir savivaldybės mero potvarkiais sudaryta seniūnaičių sueiga bei dvi Danės–Pajūrio ir Baltijos–Marių išplėstinės seniūnaičių sueigos, išrinkti šių sueigų valdymo organai.

Įgyvendinant Socialinės apsaugos ir darbo ministerijos pavestą vykdyti priemonę „Remti bendruomeninę veiklą savivaldybėse“ per 2017 m. įgyvendinta 19 bendruomeninių ir nevyriausybinių organizacijų projektų.

Savivaldybės tarybos sprendimu, atlikus ankstesnės kadencijos seniūnaičių atsiskaitymo už gautas išmokas ataskaitų analizę, nustatytas 50 eurų išmokos dydis seniūnaičiui su jo, kaip seniūnaičio, veikla susijusiomis išlaidomis apmokėti ir patvirtinta atsiskaitymo tvarka.

**UGDYMO IR KULTŪROS DEPARTAMENTAS**

Departamento veiklos kryptys yra: valstybės ir savivaldybės politikos švietimo, kultūros ir sporto srityse įgyvendinimas bei savivaldybės švietimo, kultūros ir sporto paslaugų gerinimas. Departamentas buvo atsakingas už 3 SVP programų priemonių įgyvendinimą: Miesto kultūrinių paslaugų puoselėjimo ir kultūrinių paslaugų gerinimo programos, Ugdymo proceso užtikrinimo programos, Kūno kultūros ir sporto plėtros programos.

**Kultūra**

Sėkmingai įgyvendinta 2017 m. Lietuvos kultūros sostinės programa „Klaipėda – neužšąlantis kultūros uostas“. Svarbiausias projekto tikslas buvo atskleisti savitą, unikalų miesto veidą, aktualizuojant miesto istoriją ir šiuolaikinę miesto prie jūros kultūrą. Pasitelkiant klasikinius, šiuolaikinius menus bei neprofesionalųjį meną, buvo sustiprintas Klaipėdos, kaip nuolat gyvo, aktyvaus, inovacijoms atviro ir tolerantiško miesto – neužšąlančio, išskirtinės kultūros uosto – įvaizdis:

**\*** Sėkmingai įgyvendinta 20 švyturinių Lietuvos kultūros sostinės projektų (ryškiausi iš jų: Lietuvos kultūros sostinės atidarymo renginys „Perduok, kad neužšaltų“; kūrybinė platforma „Menų zona“; keturių muziejų projektas „Muzė veža“; gatvės meno festivalis „Edit Klaipėda Street Art“; tarptautinis teatro festivalis „TheATRIUM“; tarptautinis jaunimo teatro festivalis „Jauno teatro dienos“; Europos kino festivalis „GoDebut“; kultūrinio turizmo maršrutas „Nuostabiosios žemės beieškant. Nuo Nidos dailininkų kolonijos iki Prano Domšaičio“; pleneras „Klaipėdos miesto jūrinis peizažas mene“, Klaipėdos senjorų koncertai jūrine tematika „Dainos ir jūros pašaukti ir kiti);

\* Vizualiųjų menų pristatymu papildytas ir pakartotiniu tiražu išleistas Klaipėdą reprezentuojantis leidinys „Klaipėda – neužšąlantis kultūros uostas“.

\* Sukurta ir sėkmingai įgyvendinta Klaipėdos kultūros rinkodaros programa „Klaipėda – neužšąlantis kultūros uostas“, sustiprinusi miesto kultūros komunikaciją, praplėtusi kultūros vartotojų auditoriją, pristačiusi savitą miesto kultūrinį veidą Lietuvoje ir už jos ribų. Išvystytas bendras kultūrinės komunikacijos ir rinkodaros modelis tarp Klaipėdos kultūros institucijų ir pavienių menininkų.

\* Sėkmingai įgyvendinta didžiųjų burlaivių regata „The Tall Ship races“, miestą aplankė daugiau nei 100 burlaivių ir viso pasaulio, miestiečiai ir turistai turėjo unikalią progą aplankyti įspūdingiausius ir didžiausius pasaulio burlaivius. Buvo sudarytos sąlygos daugiau nei 25 jaunuoliams – buriavimo praktikantams dalyvauti regatoje, į pasirengimo regatai veiklą ir regatos organizavimą Klaipėdoje buvo įtraukti 96 savanoriai.

\* Tęstas Klaipėdos dalyvavimas organizacijoje „Baltic Sail“, Klaipėdoje birželio 2–4 dienomis viešėjo regatos „Baltic Sail“ laivai.

\* Biudžetinės kultūros įstaigos savo organizuotais specialiais, išskirtinės kokybės projektais praturtinimo Lietuvos kultūros sotinės programą. Klaipėdos miesto savivaldybės koncertinė įstaiga Klaipėdos koncertų salė pirmą kartą Klaipėdoje ir Lietuvoje organizavo unikalaus formato Tarptautinį violončelės festivalį ir konkursą (festivalis truko 6 dienas, vyko 58 renginiai, 22 renginių vietos, 5 meno šakos (muzika, šokis, teatras, kinas ir dailė), daugiau nei 300 dalyvių iš 21 pasaulio šalies). Klaipėdos miesto savivaldybės etnokultūros centras organizavo analogo Lietuvoje neturintį nematerialiojo kultūros paveldo festivalį „Lauksnos“, kuriam suteiktas Lietuvos nacionalinės UNESCO komisijos patronažas. Klaipėdos kultūrų komunikacijų centras pirmą kartą Klaipėdoje pristatė šiuolaikinio kinų meno parodą. Klaipėdos miesto savivaldybės viešoji biblioteka, vykdydama projektą „Stop – knyga“, viešojo transporto stotelėse įrengė daugiau nei 20 knygų dalijimosi bibliotekėlių.

|  |  |
| --- | --- |
| Lietuvos kultūros sotinės rezultatai skaičiais  | * 275 renginiai, iš jų – net 10 pirmą kartą surengtų festivalių ar projektų;
* 74 renginių organizatoriai;
* 81 renginių vieta;
* Projektuose pristatyti kūrėjai iš daugiau nei 50-ies šalių;
* 20 proc. daugiau renginių lankytojų;
* 20 proc. daugiau Klaipėdą aplankiusių turistų;
* Projekto „Muzė veža“ autobusai nuvežė 206 tūkst. km;
* Klaipėdą aplankiusių burlaivių ilgis – daugiau kaip 2008 metrai, arba 9 Eifelio bokštai;
* Filmų festivalis „GoDebiut“ sulaukė per 800 debiutuojančių filmų paraiškų iš viso pasaulio;
* Klaipėdos violončelės festivalyje vienu metu scenoje grojo 100 violončelistų;
* Daugiau nei 3 mln. vaizdo reportažų peržiūrų socialiniuose tinkluose
 |

Kartu su Klaipėdos kultūros lauko dalyviais (14skirtingoms kultūros lauko sritims atstovaujančių darbo grupių, jų veikloje dalyvavo per 130 miesto kultūros, verslo, nevyriausybinių organizacijų, aukštojo mokslo, švietimo, jaunimo organizacijų atstovų) parengta ir Klaipėdos miesto savivaldybės tarybos 2017 m. vasario 23 d. sprendimu Nr. T2-50 patvirtinta Klaipėdos miesto savivaldybės kultūros 2017–2030 metų strategija.

Kartu su VšĮ „Klaipėdos šventės“ parengta ir Europos komisijai pateikta II etapo paraiška Europos kultūros sostinės titului 2022 m. laimėti. Tarptautiniai ekspertai, įvertinę paraišką ir miestų bendruomenių prisistatymus, nusprendė Europos kultūros sostinės 2022 m. titulą suteikti Kaunui.

Parengta ir Klaipėdos miesto savivaldybės tarybos patvirtinta visiškai naujos kokybės, pagal Lietuvos kultūros tarybos modelį parengtas Kultūros bei meno projektų finansavimo Klaipėdos miesto savivaldybės biudžeto lėšomis tvarkos aprašas, iš esmės keičiantis dalinio finansavimo kultūros projektams skyrimo tvarką, reglamentuojantis Lietuvos Respublikos viešųjų pirkimų įstatyme numatyta tvarka perkamų kultūros ir meno projektų vertinimo ekspertų darbą, keičiantis Kultūros ir meno tarybos funkcijas skirstant dalinį finansavimą, įvedanti dviejų tipų dalinį finansavimą: sričių (iki vienų metų), programų (iki trejų metų).

Siekiant pritraukti į Klaipėdą didelius tarptautinius renginius, 2017 m. tarptautiniam „Europiados“ komitetui pristatyti Klaipėdos siekiai ir iškovota teisė 2020 metais organizuoti Europos tautų festivalį „Europiada“. Tai vienas seniausių ir spalvingiausių Europos tautas jungiančių festivalių. Lietuvoje šis festivalis vyks antrą kartą, 2009 šis festivalis jau vyko Klaipėdoje. Vyko derybos Rygoje ir Klaipėdoje su organizacija „Interkultur“ dėl Europos chorų žaidynių Klaipėdoje 2021 m. organizavimo. Galutinis sprendimas dėl Europos chorų žaidynių organizavimo Klaipėdoje bus priimtas 2018 m. I ketvirtį.

Sėkmingai tęsta jaunųjų klaipėdiečių kūrėjų, išvykusių iš Klaipėdos ir gyvenančių užsienyje arba kituose Lietuvos miestuose, kūrybos pristatymo programa „Mes esame“. Rezultatas – užmegzti ilgalaikiai ryšiai ir sukurta daugiau kaip 160 jaunųjų kūrėjų pristatanti interneto platforma „Klaipėdos kūrėjai“.

Kartu su mokslininkais, kultūros vadybininkais, menininkais, jaunimo organizacijų atstovais, politikais, Savivaldybės administracijos atstovais parengta Lietuvos valstybės šimtmečio minėjimo Klaipėdoje programa. Programos koncepcijos ašis – atvirumas pasauliui ir modernios tautos gimimas. Numatyta, kad trijų dalių programa (akademinė dalis, bendruomeniniai projektai, valstybingumo ženklai) truks visus metus.

Aktyviai dalyvauta Žydų kultūros paveldo asociacijos veikloje, Klaipėdos žydų kultūros paveldo objektų pristatymas integruotas į mobiliąją papildytosios realybės programą „Discover Jevish Lithuania“, interaktyvia forma pristatančią skirtingų Lietuvos miestų žydų kultūros paveldą.

Palaikant kultūros ir meno bendruomenės iniciatyvą, parengta buvusio policijos pastato (Jūros g. 1) įveiklinimo koncepcija ir jos įgyvendinimo planas, kuriuo siekiama pastatą paversti meną, kūrybinius verslus pristatančiu objektu, su hostelių, kavinių, meno kūrinių, dizaino produktų parduotuvėlių ir pan. kompleksu.

Nepaisant gyventojų skaičiaus mažėjimo mieste, 2017 m. kultūros įstaigoms gavus didesnį finansavimą iš savivaldybės biudžeto bei pritraukus papildomą finansavimą iš kitų šaltinių (tarptautinių fondų, Kultūros tarybos, neformaliojo ugdymo krepšelio), įstaigose apsilankė 123 tūkst. lankytojų daugiau nei 2016 metais, suorganizuota 160 daugiau renginių nei pernai.

**Sportas**

2017 m. koordinuota 6 biudžetinių ir 2 viešųjų sporto įstaigų veikla, kuriose yra ugdoma daugiau kaip 3 200 vaikų ir jaunimo. Organizuotas „Sportas visiems“ renginių plano įgyvendinimas, svarbiausi iš jų: mokinių sporto žaidynės Mero taurei laimėti, „Vilties bėgimas“, miesto krepšinio mėgėjų čempionatas, olimpinės dienos renginiai miesto sporto bazėse ir mokyklose, tarptautinis bėgimas „Gintarinės jūrmylė“. Iš viso mieste organizuota apie 60 „Sportas visiems“ renginių, kuriuose dalyvavo apie 31 000 dalyvių.

2017 metų pabaigoje organizuota geriausių Klaipėdos miesto sportininkų ir komandų pagerbimo šventė, kurioje buvo apdovanoti visi sportiniais laimėjimais garsinę miesto vardą sportininkai, komandos bei jų treneriai. Išrinkti geriausi olimpinių sporto šakų sportininkai: Aurimas Didžbalis, pasaulio čempionate (sunkioji atletika, 94 kg svorio kategorija) užimta 2 vieta, Mantas Knystautas, pasaulio jaunimo čempionate (graikų-romėnų imtynės, 130 kg) užimta 2 vieta, Ana Starovoitova, Europos čempionate (boksas) užimta 8 vieta, Žygimantas Stanulis, Pasaulio studentų universiadoje (sunkioji atletika, 94 kg) užimta 5 vieta, Šarūnas Banevičius, Pasaulio studentų universiadoje (rutulio stūmimas) užimta 6 vieta, Sergej Lichovoj, Pasaulio studentų universiadoje (sunkioji atletika, 105 kg) užimta 7 vieta, Artūr Muravjov, Europos jaunimo čempionate (irklavimas, BM2x) užimta 5 vieta, Tomas Ličinchai, Pasaulio studentų universiadoje (sunkioji atletika, 105 kg) užimta 11 vieta, Andrius Mažeika, Europos jaunimo čempionate (laisvosios imtynės, 74 kg) užimta 7 vieta, Paulius Galkinas, Europos U23 jaunimo čempionate (graikų-romėnų imtynės) užimta 11 vieta.

Žaidybinių sporto šakų komandų geriausi pasiekimai: Klaipėdos miesto rankinio klubas „Dragūnas“ Lietuvos vyrų aukščiausiosios lygos čempionate užėmė 1 vietą, BĮ Vlado Knašiaus krepšinio mokyklos komanda Lietuvos jaunių vaikinų U 17 krepšinio čempionate užėmė 1 vietą.

Nežaidybinių sporto šakų komandų geriausi pasiekimai: stalo teniso moterų komanda „ETNA-AIBERA-VSTA“ Lietuvos moterų komandinio stalo teniso čempionate užėmė 1 vietą, Klaipėdos irklavimo komanda Lietuvos suaugusiųjų čempionate užėmė 2 vietą.

Neįgalių žmonių sporto atstovė Ramunė Adomaitienė Pasaulio neįgaliųjų žaidynėse užėmė 1 vietą.

Klaipėda tapo pirmuoju Lietuvos miestu, 2017 metų lapkričio 10–12 dienomis surengusiu tarptautinį ledo ritulio turnyrą „Baltijos iššūkio taurė – 2017“. Pirmą kartą šis turnyras įvyko 2016 metų gruodžio mėnesį Estijoje, Taline. Tai naujas trijų valstybių ledo ritulio rinktinių renginys, kuris vyks visose trijose valstybėse paeiliui. Turnyre dalyvavo nacionalinės Lietuvos, Latvijos ir Estijos ledo ritulio rinktinės bei viena organizatorių pakviesta ledo ritulio rinktinė ar klubinė komanda. Visas komandas sudarė apie 120 dalyvių. Klaipėdos „Švyturio“ arenoje suorganizuotas ledo ritulio turnyras buvo puiki proga Klaipėdos miesto gyventojams pirmą kartą pamatyti tokio aukšto lygio ledo ritulio varžybas. Į mūsų miestą atvyko Talino, Liepojos, Kaliningrado ledo ritulio gerbėjai, atvažiavo sirgalių iš visos Lietuvos.

2017 m. Klaipėdoje suorganizuotas Europos jaunių merginų U17 rankinio čempionatas. Rinktines sudarė Klaipėdos, Vilniaus bei Kauno rajono rankininkės. Jo metu buvo vykdomi ir kiti edukaciniai renginiai, kurie pritraukė nemažai jaunimo. Šis renginys davė didelį indėlį jaunimo užimtumui ir šios sporto šakos populiarinimui.

Pasirenkamojo vaikų ugdymo programas, finansuojamas sportuojančio vaiko krepšelio principu, lankančių vaikų skaičius per metus išaugo nuo 2 296 iki 3 000. Pradėta diegti elektroninio mokinio pažymėjimo sistema, kurios pagrindu yra vykdomas pagal pasirenkamojo vaikų ugdymo programas sportuojančių vaikų registras, todėl atsiras galimybė turėti tikslesnius sportuojančių vaikų sąrašus, suskaičiuoti, kiek į pasirenkamojo vaikų švietimo veiklas įsitraukia naujų (iki šiol veiklų nelankiusių) vaikų, koks yra vaikų lankomumas.

Nuo 2017 metų sausio 1 dienos BĮ Klaipėdos „Viesulo“ sporto centro patikėjimo teise valdytos šešios sporto bazės buvo perduotos BĮ Klaipėdos miesto sporto bazių valdymo centrui, kuris šiuo metu administruoja daugiausia sporto bazių ir naudodamasis įdiegta centralizuota sporto bazių užimtumo tinklelio koordinavimo sistema teikia sporto bazių paslaugas fiziniams bei juridiniams asmenims. Taip buvo pradėta įgyvendinti Klaipėdos miesto savivaldybės 2013–2020 m. strateginio plėtros plano 1.6.1 uždavinio priemonė „Sukurti į rinkos poreikius orientuotą veiksmingą sporto administravimo sistemą atskiriant ugdymo proceso organizavimą nuo sporto bazių administravimo funkcijos“. BĮ Klaipėdos miesto sporto bazių valdymo centras tapo specializuota sporto bazių valdymo įstaiga, kuri valdo ir prižiūri priskirtas sporto bazes, paruošia jas sporto renginiams, užtikrina stacionarių įrenginių, esančių bazėse, paruošimą, jų atnaujinimą, koordinuoja sporto bazių užimtumo tinklelį. Klaipėdos miesto sporto bazes valdant centralizuotai yra siekiama didesnio kokybinio efekto: ugdymas atskirtas nuo turto valdymo (pagerėjusi ugdymo kokybė, turto valdymas); pagerėjusi bazių priežiūra (kvalifikuotos mobilios darbo grupės); galimybė greičiau ir iš vieno šaltinio gauti informaciją apie teikiamas paslaugas (bazių tinklelio valdymas, sporto bazių nuomos, apgyvendinimo paslaugos). Įdiegus internetinę sporto bazių nuomos sistemą, per ją išnuomota bazių 116,5 val.

2017 m. buvo tęsiama antrųjų klasių mokinių mokymo plaukti iniciatyva. Bendras programoje dalyvavusių mokinių skaičius buvo 2 053 (I sraute (2017 m. sausio 23 d.–2017 m. gegužės 30 d.) – 1 012 mokinių, II sraute (2017 m. rugsėjo 4 d.–2018 m. sausio 15 d. – 1 041 mokinys). Iš 2 053 mokinių 919 mokinių išmoko nuplaukti 25 metrus pasirinktu būdu (stiliumi) be pagalbinių plaukimo priemonių. 597 mokiniai išmoko nuplaukti 25 metrus pasirinktu būdu (stiliumi) su viena pagalbine plaukimo priemone, likę išmoko laikytis ant vandens su dviem ir daugiau pagalbinių plaukimo priemonių arba buvo nevertinti dėl ligos ir kitų pateisinamų priežasčių. Siekiant sustiprinti mokinių plaukimo įgūdžius, nuo 2018 m. rugsėjo 1-osios ketinama didinti mokymo plaukti valandų skaičių nuo 18 iki 32 akademinių valandų.

Klaipėda – pirmasis Lietuvos miestas, kuriam buvo suteiktas 2018 metų Europos sporto miesto vardas. Asociacija *ACES Europe*, įkurta Briuselyje, nuo 2001 metų kasmet suteikia Europos sporto sostinės, Europos sporto didmiesčio, Europos sporto miesto ir Europos sporto bendruomenės titulus. Asociacija vienija daugiau kaip 100 narių, kuriems buvo suteikti minėti titulai. *ACES Europe* organizacija prieš apsispręsdama vertino sporto situaciją Klaipėdoje: sporto bazes, propaguojamų sporto šakų įvairovę, sportuojančiųjų skaičių, bendruomenės įtrauktį, sporto renginius, ateities planus ir viziją. Sporto miesto titulas – ne tik vardas, bet ir rimta paskata bei įsipareigojimas įtraukti į sportines veiklas dar daugiau gyventojų ir toliau gerinti sąlygas sportuoti. Klaipėdos miestas, gavęs Europos sporto miesto vardą, tapo *ACES Europe* organizacijos dalimi ir Europos Sąjungoje bus pristatomas kaip sportą propaguojantis miestas.

Savivaldybės taryba paskelbė 2018 metus Klaipėdos mieste Sporto metais. Savivaldybės administracija parengė Sporto metų minėjimo Klaipėdoje priemonių planą. Kurti ir įgyvendinti Sporto miesto vardą bus įtraukiama visa miesto bendruomenė, o titulas padės pritraukti investicijas, sudarys sąlygas sporto paslaugų iniciatyvoms, paskatins naujas sportavimo formas bei padidins aktyviai sportuojančiųjų skaičių, gamtines ir rekreacines sąlygas plačiau pritaikyti masiniam sportavimui ir profesionaliajam sportui.

**Švietimas**

**Bendrasis ugdymas**

2017 m., įgyvendinant savivaldybės tarybos2016 m. balandžio 28 d. sprendimu Nr. T2-119 patvirtintą Savivaldybės bendrojo ugdymo mokyklų tinklo pertvarkos 2016–2020 metų bendrąjį planą, atlikta tinklo pertvarkos priemonių įgyvendinimo plano stebėsena: 2017 m. padidėjo ugdymo programų įvairovė (14 mokyklų įgyvendina netradicinio ugdymo sampratų elementus), 5 pagrindinės mokyklos pertvarkytos į progimnazijas, 2 mokyklos-darželiai – į lopšelius-darželius. Racionaliai ir tikslingai naudojamos patalpos bei lėšos (Lietuvos laisvosios rinkos instituto tyrimo duomenimis, Klaipėdos miesto mokyklų racionalaus patalpų naudojimo bei vidutiniškai per metus vienam mokiniui tenkančių lėšų rodikliai yra vieni iš geriausių šalyje). Veiksmingam lėšų naudojimui įtakos turi geriausias šalyje Klaipėdos mokyklų klasių užpildomumas.

Vykdant mokinių pasiekimų vertinimą, dalyvauta Nacionalinio egzaminų centro veiksmo tyrime „Diagnostinių ir standartizuotų testų taikymas savivaldybėse / mokyklose 2016–2017 m. m.“ Buvo patikrintos 2, 4, 6, 8 klasių 5 889 mokinių žinios ir gebėjimai iš 26 bendrojo ugdymo mokyklų. Testų rezultatai buvo aukštesni už respublikos vidurkį, daug dėmesio buvo skirta jų panaudojimo galimybėms, gerinant mokinių bendrąsias kompetencijas. Vykdyta 17 brandos egzaminų, kuriuose dalyvavo 2 148 kandidatai;

Siekiant efektyvinti pagalbą didelių ir labai didelių specialiųjų ugdymosi poreikių turintiems mokiniams, parengtas ir savivaldybės tarybos patvirtintas Mokytojo padėjėjo etatų įvedimo ir finansavimo švietimo įstaigose tvarkos aprašas, įvesta papildomai 24,5 mokytojo padėjėjo etato 16 bendrojo ugdymo mokyklų.

Lyderių klubo veiklose dalyvavo 14 miesto mokyklų komandų ir Švietimo skyriaus specialistai; tobulintina veikla šiose srityse: „Saugi mokykla – saugus miestas. Pozityvus, patriotiškas, pasitikintis klaipėdietis (PPPK)“, „Edukacinės erdvės – kelias į naują ugdymo(si) modelį“ ir „Bendruomeniškumo stiprinimas mokinio sėkmei“; organizuotos gerosios patirties sklaidos veiklos.

Atlikta 2016–2017 m. m. ugdymo plano valandų, skirtų ugdymosi poreikiams tenkinti, pagalbai teikti, panaudojimo analizė 7 bendrojo ugdymo mokyklose, Tarptautinės mokyklos steigimo poreikio ir galimybių analizė visose savivaldybės bei nevalstybinėse mokyklose; įvertinti mokinių, turinčių akademinių poreikių, ugdymo 2 gimnazijose ypatumai, Katalikiškojo ugdymo sampratos elementų integravimo į ugdymo turinį veiksmingumas ir asmenų priėmimo į tokias klases Prano Mašioto progimnazijoje atitiktis teisės aktams, taip pat atliktas pagrindinio priėmimo į 1, 5, I gimnazijos klases 2017–2018 mokslo metams vykdymo ir atitikties savivaldybės tarybos nustatytiems reikalavimams vertinimas 35 savivaldybės bendrojo ugdymo mokyklose; įvykdyta antikorupcinio ugdymo programų įgyvendinimo analizė 4 mokyklose; atlikta skirtingo tipo mokyklų tarptautinio matematikos konkurso „Kengūra“ pasiekimų lyginamoji analizė bei kiti analitiniai darbai. Visomis vykdytos priežiūros temomis paruoštos rekomendacijos, su kuriomis supažindinti bendrojo ugdymo mokyklų vadovai.

**Ikimokyklinis ugdymas**

Siekiant geresnio ikimokyklinio ugdymo prieinamumo ir privalomo priešmokyklinio ugdymo užtikrinimo, atlikta savivaldybės tarybos patvirtinto Klaipėdos švietimo įstaigų, įgyvendinančių ikimokyklinio ir priešmokyklinio ugdymo programas, 2015–2018 metų tinklo pertvarkos bendrojo plano priemonių plano įgyvendinimostebėsena ir nustatyta, kad visos 2017 m planuotos priemonės įvykdytos: atlikti lopšelio-darželio ,,Puriena“ rekonstrukcijos darbai (priestato statyba, kiemo aikštelių, pavėsinių sutvarkymas, tvoros aptvėrimas, papildomas 9 grupių (155 ugdymosi vietos) įrengimas, įstaigos edukacinių erdvių sutvarkymas ir kt.), baigta 2 mokyklų-darželių vidaus struktūros pertvarka į ikimokyklines įstaigas, nuo 2017 m. rugsėjo 1 d. pritaikytos dar 2 grupės (45 ugdymosi vietos) ikimokyklinio amžiaus vaikų ugdymo reikmėms. Buvo įgyvendinta suplanuota tinklo pertvarkos plano priemonė ir vykdomas mokesčio kompensavimas už ugdymą pagal ikimokyklinio ir priešmokyklinio ugdymo programas nevalstybinėse švietimo įstaigose, todėl vaikų skaičius jose kasmet didėja: per trejus mokslo metus šis skaičius padidėjo nuo 418 iki 507. Miesto mastu ikimokyklinio ugdymo vietų yra pakankamai, tačiau ikimokyklinio ugdymo prieinamumo problema vis dar išlieka aktuali centrinėje ir šiaurinėje miesto dalyse, taip pat kai kuriose ikimokyklinio ugdymo įstaigose trūksta vietų vaikams iki trejų metų amžiaus. Privalomo priešmokyklinio ugdymo poreikis yra patenkintas 100 proc.

Užtikrinant pagalbą didelių ir labai didelių specialiųjų ugdymosi poreikių turintiems vaikams, papildomai įsteigti 4 mokytojo padėjėjo etatai (iš viso ikimokyklinėse įstaigose dirba 23 mokytojo padėjėjai 6 ikimokyklinėse įstaigose).

Siekiant visose įstaigose sudaryti lygias galimybes tėvams, parenkant vaikui tinkamą nemokamą programą (fizinio aktyvumo, sveikos gyvensenos, dailės, teatro muzikinio ugdymo ir kt.), įvertintos ir pritarta 26 neformaliojo vaikų švietimo programoms, numatant finansavimą 2018 m. savivaldybės biudžete.

Įvertinta logopedinės pagalbos teikimo vaikams, turintiems kalbos ir kalbėjimo sutrikimų, kokybė 4 lopšeliuose-darželiuose; išanalizuota maitinimo organizavimo situacija 3 ikimokyklinio ugdymo įstaigose Visuomenės sveikatos biurui perėmus bendrosios praktikos slaugytojų funkcijas; atlikta priešmokyklinių grupių aprūpinimo ugdymo priemonėmis analizė 4 pasirinktose švietimo įstaigose, ikimokyklinio ir priešmokyklinio ugdymo organizavimo modelių įgyvendinimo situacijos analizė 4 lopšeliuose-darželiuose; įvertinta neformaliojo vaikų švietimo programų įgyvendinimo kokybė 3 lopšeliuose-darželiuose. Visomis minėtomis priežiūros temomis pateiktos išvados ir rekomendacijos ikimokyklinių įstaigų vadovams ir bendruomenėms.

**Neformalusis ugdymas**

2017 m. Mokinių registro duomenimis, tikslinis finansavimas buvo skirtas 65 neformaliojo vaikų švietimo (NVŠ) teikėjams 107 programoms vykdyti (I pusmetį buvo užimti 5 709 vaikai, II pusmetį programose dalyvavo 6 133 vaikai). Organizuotas vaikų vasaros poilsis, įgyvendintos 27 programos, jose buvo užimta 2 850 vaikų. Įgyvendinta Edukacinių, kultūrinių ir kitų renginių programa, suorganizuota apie 220 renginių mokiniams (olimpiados, konkursai, varžybos, šventės ir kt.) ir mokytojams (konferencijos, seminarai ir kt.), dalyvauta Lietuvos vakarų krašto dainų šventėje, rūpintasi dalyvių apgyvendinimu.

Siekiant vykdyti Lietuvos Respublikos Vyriausybės 2016 m. balandžio 6 d. nutarimu patvirtintos Neformaliojo suaugusiųjų švietimo ir tęstinio mokymosi 2016–2023 metų plėtros programos nuostatas, suorganizuotas Neformaliojo suaugusiųjų švietimo ir tęstinio mokymosi programų konkursas, atrinkta ir savivaldybės biudžeto lėšomis finansuota 20 programų, jose dalyvavo 593 suaugusieji.

**URBANISTINĖS PLĖTROS DEPARTAMENTAS**

Departamentas yra atsakingas už: 1) savivaldybės funkcijų teritorijų planavimo, žemėtvarkos, statybos leidimų ir statinių priežiūros, paveldosaugos, geodezijos ir kartografijos klausimais įgyvendinimą; 2) teritorijų planavimo, savivaldybės teritorijos bendrojo plano, detaliųjų ir specialiųjų planų rengimo, sprendinių įgyvendinimo organizavimą; 3) kraštovaizdžio, želdinių, nekilnojamojo kultūros paveldo ir savivaldybės įsteigtų saugomų teritorijų apsaugos užtikrinimą.

Departamentas 2017 m. organizavo SVP Miesto urbanistinio planavimo programos priemonių įgyvendinimą.

**Geodezija ir geoinformacinės sistemos**

Vykdytas geoinformacinių sistemų (GIS) diegimo procesų koordinavimas, savivaldybės darbuotojų aprūpinimas GIS duomenimis. Per 2017 m. atnaujintos 95 GIS licencijuotos darbo vietos Savivaldybės administracijoje.

2017 m. topografinių nuotraukų pagrindu atnaujinta 2 550 ha Klaipėdos miesto teritorijos erdvinių duomenų. Buvo vykdomas adresų žemės sklypams, pastatams, korpusams, butams, patalpoms suteikimas, keitimas ir panaikinimas. VĮ Registrų centro Adresų registrui pateikta ir įregistruota 1 290 adresų (1138 naujai suteikti, 120 pakeisti ir 33 išregistruoti adresai).

Buvo vykdoma topografinių-inžinerinių nuotraukų kokybės kontrolė bei topografinių-inžinerinių nuotraukų apskaita. Patikrinta ir suderinta 832 topografinių ir 1 125 geodezinių planų.

Buvo vykdomas erdvinių duomenų paruošimas ir publikavimas miesto interaktyviame ir Savivaldybės administracijos vidiniame žemėlapyje (parengti 4 nauji erdviniai rinkiniai, pasiekiami miesto gyventojams ir Savivaldybės administracijos darbuotojams).

**Paveldosauga**

2017 m. organizuotas 3 techninių projektų parengimas: I. Kanto ir S. Daukanto skvero bei jame esančio memorialo sutvarkymo techninio projekto, Skulptūrų parko (buv. senųjų miesto kapinių) sutvarkymo techninio projekto, Klaipėdos miesto piliakalnių sutvarkymo techninių projektų (parengtų 2003 ir 2006 metais) koregavimas. Dėl to, kad Kultūros paveldo departamento Klaipėdos skyrius vilkino specialiųjų paveldosaugos reikalavimų išdavimą, techninių projektų pabaigti 2017 metais nepavyko, jų rengimas tęsiamas 2018 metais.

Parengtas ir savivaldybės tarybos sprendimu patvirtintas Saugomų kultūros paveldo objektų tvarkybos darbų finansavimo tvarkos aprašas. Patvirtinus tvarkos aprašą, atsirado galimybė savivaldybei iš dalies finansuoti kultūros paveldo objektų tvarkybos darbus.

Organizuotas Europos paveldo dienų minėjimas Klaipėdos mieste. Buvo suorganizuotas 3 dienų trukmės renginys – ekskursijų ciklas po Klaipėdos senamiestį, kurių tema buvo „ArchKlaipėda: nuo archeologijos link architektūros“.

2017 metais apžiūrėta 50 kultūros paveldo objektų ir parengti apžiūros aktai.

Organizuoti 2 Nekilnojamojo kultūros paveldo vertinimo tarybos posėdžiai, kuriuose svarstyti 7 objektai.

**Urbanistika**

Baigiantis 2017 m. buvo atlikta 53proc. Klaipėdos miesto bendrojo plano keitimo darbų. Savivaldybės tarybos sprendimu pritarta Klaipėdos miesto bendrojo plano keitimo koncepcijos variantui (teritorijos raidos alternatyvai). Su pertrūkiais buvo rengiami bendrieji sprendiniai (koncepcija) – procesas labai sudėtingas dėl derinimo su rengiamu Klaipėdos valstybinio jūrų uosto (toliau – uostas) teritorijos bendruoju planu, kuris yra aukštesnio lygmens teritorinio planavimo dokumentas. Jo sprendiniai pagal teisinę bazę yra privalomai perkeltini į miesto planą. Savivaldybės tarybai suformavus protokolinį pavedimą, kad „Klaipėdos miesto bendrajame plane planuojama miesto centrų plėtra ir teritorijų konversija prie vandens galima tik bendru sutarimu tarp miesto savivaldybės, Klaipėdos valstybinio jūrų uosto direkcijos ir uoste veikiančių įmonių“, Savivaldybės administracijos specialistai kartu su Klaipėdos miesto bendrojo plano keitimo rengėjais rengė dalykinių sąlygų sąvadą, kuris ne kartą buvo svarstytas savivaldybėje, derintas su uosto direkcija ir teiktas Lietuvos Respublikos Ministrui Pirmininkui. 2017 m. buvo gautas 51 institucijų ir bendruomenės narių pasiūlymas Klaipėdos miesto bendrajam planui.

2017 m. įvykdyta 70 proc. Klaipėdos miesto darnaus judumo plano parengimo darbų, parengtos visos plano dalys. Organizuota 10 renginių, tarp jų ir tarptautinė konferencija kartu su projekto PORTIS komanda, konferencijoje dalyvavo pranešėjai ekspertai iš Vengrijos, Švedijos, Belgijos, kurie dalijosi savo šalių gerąja patirtimi diegiant darnumo principus miesto susisiekimo srityje. Renginiuose kartu su plano komiteto, kuriame dalyvauja atstovai iš 18 suinteresuotų įstaigų ir organizacijų, dalyvavo miesto bendruomenės atstovai. Kartu su nevyriausybinėmis neįgaliųjų organizacijomis sukurta vaizdo medžiaga, iliustruojanti neįgaliųjų problemas naudojantis miesto susisiekimo infrastruktūra ir viešuoju transportu.

2017 m. baigta rengti Klaipėdos miesto kapinių plėtros galimybių studija, jai pritarta protokoliniu darbo grupės nutarimu. Organizuoti 3 darbo grupės pasitarimai, į kuriuos buvo kviečiami ir Klaipėdos rajono savivaldybės atstovai – nesant galimybės kapinių plėtrai miesto teritorijoje, ji suplanuota rajono teritorijoje. Potencialių kapinių vietų paieška rajono teritorijoje ir studijos rengimas buvo komplikuotas dėl interesų derinimo proceso su rajono savivalda, todėl studijos rengimas ketvirčio laikotarpiui buvo sustabdytas, derinimo procese dalyvavo aukščiausio lygmens savivaldos atstovai.

Vykdytos planavimo organizatoriaus funkcijos 4 teritorijų planavimo dokumentų rengimo procesuose, kuruoti 42 inicijuotų teritorijų planavimo dokumentų rengimo procesai, organizuoti vieši susirinkimai pristatant ir aptariant rengiamų dokumentų sprendinius.

**Architektūra**

Architektūros ir miesto planavimo specialistai 2017 m. tikrino techninius projektus ir pateikė išvadas dėl 882 projektų. Pagal naują tvarką, greitinant planavimo procesus, galima ruošti projektinius pasiūlymus tų teritorijų, kurių detalieji planai nebuvo atlikti. Per 2017 metus buvo įvertinti ir viešinti 71 projektiniai pasiūlymai, visuomenei svarbių statinių – 105.

Vizualinės estetikos ir reklamos komisijoje svarstytas 51 projektas ir 5 meninių objektų projektai viešosiose erdvėse. Suderinti 1 329 reklamos ir nuorodų projektai.

Per IS „Infostatyba“ buvo gauti ir išnagrinėti 359 prašymai dėl specialiųjų architektūros reikalavimų išdavimo. Išduotos 42 sąlygos prisijungimui prie susisiekimo sistemos.

Vykdomas intensyvus darbas Teritorijų planavimo dokumentų vertinimo informacinėje sistemoje TPDRIS. Sistema sutrumpino ir palengvino dokumentų derinimo procedūras fiziniams, juridiniams asmenims. Per sistemą suorganizuoti 63 posėdžiai.

Dalyvauta Baltijos miestų sąjungos planavimo komiteto darbe. Paruošti pranešimai konferencijoms apie piliavietę, Uosto plano problemas, Klaipėdos kraštovaizdžio specifiką, apželdinimo projektus, medžiaga leidiniui apie miesto ir uosto bendrųjų planų koncepcijų rengimo problemas, kraštovaizdį.

**Žemėtvarka ir teritorijų plėtra**

2017 m. išnagrinėti 104 asmenų prašymai leisti rengti žemės valdos projektus, išduoti 96 reikalavimai žemės valdų projektams rengti, parengti 92 Savivaldybės administracijos direktoriaus įsakymai dėl žemės valdų projektų patvirtinimo. Organizuotas 50 žemės sklypų su kadastrinių matavimų duomenimis planų parengimas.

Inicijuotas 22 valstybinės žemės sklypų pardavimo ir nuomos aukcionų paskelbimas. Parduoti 3 žemės sklypai (Upelio g. 11, Garažų g. 4A, Garažų g. 4B), gauta 456,7 tūkst. Eur pajamų į savivaldybės biudžetą.

Išnagrinėti 30 asmenų prašymai ir parengti 24 Savivaldybės administracijos direktoriaus įsakymai dėl pagrindinės žemės naudojimo paskirties pakeitimo. Pakeitus paskirtį perskaičiuota žemės sklypų vertė, padidėjo pajamos į savivaldybės biudžetą iš žemės mokesčio ir žemės nuomos mokesčio.

Organizuotos 18 valstybinės žemės sklypų, reikalingų savivaldybės biudžetinėms ir viešosioms įstaigoms perduotiems pastatams eksploatuoti, perdavimo įstaigoms procedūros. 2017 m. pabaigoje apie 85 proc. savivaldybės biudžetinių ir viešųjų įstaigų buvo sudariusios žemės panaudos sutartis.

2017 m. užbaigtos žemės paėmimo visuomenės poreikiams procedūros dėl žemės sklypų: žemės Pajūrio g. 7, reikalingos Pajūrio g. rekonstrukcijai; žemės prie pastatų Šilutės pl. 91, reikalingos Statybininkų per. tęsiniui tiesti ir eksploatuoti. Baigiama Bastionų g. tiesti ir eksploatuoti reikalingų sklypų, jų dalių paėmimo visuomenės poreikiams procedūra: pateiktas prašymas Nacionalinei žemės tarnybai dėl sprendimo paimti žemę visuomenės poreikiams priėmimo.

Parengtas ir savivaldybės tarybos patvirtintas sprendimas dėl Klaipėdos miesto ir Klaipėdos rajono savivaldybių teritorijų ribų keitimo, kuriuo siekiama išplėsti Klaipėdos miesto savivaldybės teritoriją, prijungiant prie jos apie 1 300 ha Klaipėdos rajono savivaldybės teritorijos, esančios tarp rytinės Klaipėdos miesto savivaldybės teritorijos ribos ir magistralinio kelio A13 Klaipėda–Liepoja (šiaurinėje savivaldybės dalyje) ir teritoriją į pietus nuo „Draugystės“ geležinkelio stoties.

**Statybos leidimų išdavimas**

2017 metais išduotų statybą leidžiančių dokumentų skaičius pateikiamas 7 lentelėje.

**7 lentelė. Statybą leidžiančių dokumentų išdavimas (vienetais)**

|  |  |  |  |  |
| --- | --- | --- | --- | --- |
| **Statybą leidžiantys dokumentai – leidimai** | **2014 m.** | **2015 m.** | **2016 m.** | **2017 m.** |
| **Iš viso išduota** | **592** | **649** | **592** | **676** |
| Iš jų: |  |  |  |  |
| Išduota statybos leidimų pastatų atnaujinimui (modernizavimui)  | 38 | 66 | 16 | 14 |
| Išduota statybos leidimų neypatingų statinių rekonstravimui bei naujai statybai  | 176 | 236 | 229 | 415 |
| Išduota statybos leidimų ypatingų statinių rekonstravimui bei naujai statybai  | 41 | 26 | 32 | 138 |
| Išduota kitų statybos leidimų (statinių griovimui, paprastajam remontui, paskirties keitimui) |  |  |  | 109 |

2017 metais išduoti 667 leidimai vykdyti žemės darbus ar atitverti teritorijas bei apriboti eismą.

**Statinių priežiūra**

Vykdant statinių naudojimo priežiūrą (žr. 8 lentelę), 2017 metais patikrinti 403 statiniai: 225 gyvenamosios paskirties pastatai, 166 negyvenamosios paskirties pastatai ir 12 inžinerinių statinių. Nustatyta, kad 85 tikrinti statiniai yra blogos techninės būklės, 196 pastatų arba inžinerinių statinių naudotojams surašyti nurodymai (reikalavimai) dėl techninės būklės gerinimo bei priežiūros vykdymo.

**8 lentelė. Statinių naudojimo priežiūros rezultatai**

|  |  |  |  |  |
| --- | --- | --- | --- | --- |
| **Eil.****Nr.** | **Statinių grupės (pagal jų naudojimo paskirtį) pavadinimas** | **Statinių skaičius pagal sudarytus statinių naudotojų sąrašus** | **Surašyta nurodymų (reikalavimų) dėl statinio techninės būklės** | **Įvykdyta nurodymų (reikalavimų)** |
| **Iš viso** | **Iš jų patikrinti:** |
| **Iš viso** | **Blogos techninės būklės** |
| 1 | 2 | 3 | 4 | 5 | 6 | 7 |
| **2013 metai** |
| 1. | Gyvenamieji pastatai | 3088 | 137 | 23 | 39 | 29 |
| 2. | Negyvenamieji pastatai | 978 | 122 | 49 | 23 | 17 |
| 3. | Inžineriniai statiniai | - | - | - | - | - |
| **2014 metai** |
| 1. | Gyvenamieji pastatai | 3088 | 134 | 14 | 30 | 26 |
| 2. | Negyvenamieji pastatai | 978 | 84 | 14 | 22 | 11 |
| 3. | Inžineriniai statiniai | - | 16 | 5 | 6 | 5 |
| **2015 metai** |
| 1. | Gyvenamieji pastatai | 3088 | 85 | 10 | 52 | 31 |
| 2. | Negyvenamieji pastatai | 978 | 117 | 10 | 20 | 20 |
| 3. | Inžineriniai statiniai | - | 4 | 2 | - | - |
| **2016 metai** |
| 1. | Gyvenamieji pastatai  | 3088 | 220 | 8 | 184 | 62 |
| 2. | Negyvenamieji pastatai | 978 | 97 | 10 | 27 | 22 |
| 3. | Inžineriniai statiniai | - | 8 | - | - | - |
| **2017 metai** |
| 1. | Gyvenamieji pastatai  | 3088 | 225 | 42 | 158 | 48 |
| 2. | Negyvenamieji pastatai | 978 | 166 | 43 | 38 | 18 |
| 3. | Inžineriniai statiniai | - | 12 | - | - | - |

**MIESTO ŪKIO DEPARTAMENTAS**

Departamentas yra atsakingas už: 1) miesto viešųjų erdvių, paplūdimių bei miesto kapinių priežiūrą ir tvarkymą; 2) savivaldybei priskirtų aplinkos apsaugos funkcijų vykdymą; 3) atliekų tvarkymo organizavimą; 4) keleivių vežimą viešuoju transportu; 5) vietinės reikšmės kelių ir gatvių priežiūrą ir saugų eismą; 6) būsto energetiką, renovavimą ir eksploataciją; 7) savivaldybės pastatų ir įrenginių eksploatacijos ir einamojo remonto darbų vykdymą. Miesto ūkio departamentas buvo atsakingas už SVP Aplinkos apsaugos, Susisiekimo sistemos priežiūros ir plėtros, Miesto infrastruktūros objektų priežiūros ir modernizavimo bei kitų programų, kuriose buvo įtrauktos savivaldybės biudžetinių įstaigų pastatų ir patalpų priežiūros bei remonto priemonės, vykdymą.

**Miesto viešųjų erdvių ir želdynų priežiūra**

Tęsiant pietinės miesto dalies teritorijų tvarkymą, 2017 m. atnaujinta Žardininkų gyvenamojo kvartalo viešoji erdvė (aikštė) šalia Taikos pr., tvarkoma teritorija šalia pastato Taikos pr. 76 ir rekonstruojami privažiuojamieji keliai pritaikant neįgaliesiems, buvo rengiami kitų teritorijų modernizavimo projektai.

Vykdant želdinių priežiūros darbus, atkurta 300 m2 gazonų: Butkų Juzės g., Audros g., pašalinta 2500 m2 pasenusių krūmų Taikos pr. ties 76 namu, Audros g. Pasodinti 199 nauji medžiai I. Kanto g., teritorijoje šalia pastato Taikos pr. 76, Šaulių g., Šiaurės pr. ruože nuo H. Manto iki Kretingos g., Pietinės g. vandens telkinio teritorijoje, Gedminų g., Turgaus g., Tiltų g., M. Mažvydo al., J. Janonio g., Medelyno g. Pasodinta raugerškio gyvatvorė Šilutės plente, ligustro gyvatvorė Statybininkų pr. Pasodinta 18 medžių ir 365 krūmai 5 lopšelių-darželių teritorijose (Šiaulių g. 11, Naujakiemio g. 11, Debreceno g. 80, Alksnynės g. 23, Mogiliovo g. 10). Atlikti kraštovaizdį gerinantys kirtimai Draugystės parke ir Danės upės pakrantėje palei dviračių taką. Palei Žardės, Draugystės tvenkinių pakrantes ir iš tvenkinių, taip pat iš Danės upės pakraščių palei dviračių taką buvo pjaunami helofitai: išpjautos nendrės, švendrai, savaiminiai karklai. Pagerintas kraštovaizdis, prieinamumas prie vandens telkinio. Įvykdyti Pietinės g. vandens telkinio dugno valymo ir aplinkos sutvarkymo darbai.

Įgyvendinant Klaipėdos miesto paplūdimių sutvarkymo priemonių 2016–2019 metų planą Klaipėdos paplūdimiuose suprojektuoti 4 elektros įvadai, siekiant pagerinti sąlygas verslui (I Melnragės, Neįgaliųjų, I Girulių ir II Girulių). Įrengimo darbai bus vykdomi 2018 metais. Sutvarkytos 2 automobilių stovėjimo aikštelių dangos (prie Neįgaliųjų ir II Melnragės paplūdimių).

Suprojektuotas ir įrengtas apšvietimas pėsčiųjų take nuo Taikos pr. 46 iki Birutės g. 34, Klaipėdoje. Atlikti prožektorių, skirtų skulptūroms „Neringa“ ir „Mūza“ apšviesti, įrengimo darbai. Įrengtas apšvietimas atnaujintoje Žardininkų mikrorajono aikštėje, atnaujintoje teritorijoje prie Taikos pr. 76 įrengti šviestuvai.

Parengta Klaipėdos miesto savivaldybės vaikų žaidimo aikštelių įrengimo ir atnaujinimo 2018–2020 m. programa bei Bendrojo naudojimo objektų valdytojų, pageidaujančių skirti tikslines lėšas vaikų žaidimo aikštelėms įrengti daugiabučių namų kiemuose, tvarkos aprašas.

**Švaros užtikrinimas mieste**

Siekiant pašalinti aplinkos teršimo šaltinius mieste, organizuotas 45 nelegalių sąvartynų sutvarkymas. Išvežtos 1 877 tonos statybinių atliekų, 126 tonos stambiagabaričių atliekų, 119 tonų biologiškai skaidžių žaliųjų atliekų, 165 tonos padangų atliekų. Organizuota kasmetinė pavasario talka, kurios metu buvo surinkta ir išvežta 139 tonos mišrių komunalinių, 134 tonos stambiagabaričių ir 26 tonos biologiškai skaidžių atliekų. Sutvarkytos šios pavienės užterštos teritorijos: kampas tarp Senosios Smiltelės g. ir Minijos g., Žardupės g. pakelės, Malūnininkų g. ir Švyturio g. kampas palei AB „Klaipėdos jūrų krovinių kompanija“ sieną, Audros g. miškelyje, Rimkų g. pakelės, Pamario g. ties žvyruotu keliu į rytus, pakelės prie Šilutės pl. 39 link garažų bendrijos „Medvėgalis“, teritorija priešais Svajonės g. 21, teritorija žaliuosiuose plotuose priešais Bandužių g. 1 ir pagal Šilutės pl. nuo Jūrininkų iki Smiltelės g. ir kt. Per 2017 metus išvalyta naftos produktų nuo 361 m² asfaltuotų paviršių (S. Nėries g. 6, Kooperacijos g. 5, Rimkų g. 5, Nemuno g., Žolynų g. 47). Surinkta ir pristatyta perdirbti pavojingų atliekų – 5 771 kg: 350 kg naftos produktais užterštų atliekų ir taros, 25 kg gyvsidabrio, 5 180 kg asbesto, 153 kg tepalų ir oro filtrų, tepaluotų skudurų, 3 kg dienos šviesos lempų, 410 kg dažų, klijų, glaisto atliekų ir taros.

Organizuota rankinė ir mechanizuota miesto viešųjų erdvių sanitarinė priežiūra, miesto žaliųjų plotų, parkų tvarkymas ir priežiūra.

Nugriauta 12 avarinės būklės statinių bei sutvarkytos teritorijos (apšvietimo gelžbetoninės atramos paplūdimyje, mūrinė tvora prie Santuokos rūmų, Gulbių g. 1, Rumpiškės g. 8, Bangų g.13 / Gluosnių g. 6, Joniškės g. 30, statiniai greta Antrosios Melnragės g. 4 ir 4A, Puodžių g. 22A, Mogiliovo g. 2, Minijos g. 115, fontanas Danės skvere, Jaunystės g. 22G).

**Aplinkos apsauga ir atliekų tvarkymas**

2017 m., siekiant informuoti visuomenę apie aplinkos apsaugą, pravestos 4 švietėjiškos akcijos „Siekime Klaipėdos paplūdimiams Mėlynosios vėliavos!“ Smiltynės ir II Melnragės paplūdimiuose, išleistas lankstukas „Kuršių nerija prasideda Smiltynėje!“ anglų ir lietuvių kalbomis. Visuomenė buvo intensyviai šviečiama atliekų tvarkymo klausimais: vykdytas viešinimas per spaudos atstovus apie atliekų tvarkymo aktualijas; pravestos edukacinės ekologinio ugdymo pamokos darželinukams ir bendrojo ugdymo mokyklų moksleiviams apie teisingą atliekų tvarkymą, rūšiavimo būtinybę, per Klaipėdos regiono radijo stotį pravestas radijo žaidimas-viktorina „Rūšiuoji – aplinką tausoji!“; sukurti, išleisti ir eksponuoti 2 rūšių plakatai atliekų tvarkymo tematika socialinei reklamai transporto laukimo paviljonuose ir socialinei reklamai skirtose vitrinose; organizuotos ir vestos 8 ekskursijos Klaipėdos miesto moksleiviams į Klaipėdos regiono atliekų tvarkymo objektus, esančius Klaipėdos rajone. Organizuotas ir įgyvendintas konkursas-viktorina „Mylių švarią Klaipėdą“ atliekų tvarkymo tematika, skirtas Klaipėdos miesto savivaldybės bendrojo ugdymo mokykloms, kuris skatino moksleivių ekologinį sąmoningumą ir atsakingą elgesį. Išleista linksma, nuotaikinga užduočių knygelė „Tvarkėnų miško istorija“ su lipdukais, skatinanti puoselėti gamtinę aplinką ir pamokanti, kaip teisingai tvarkyti atliekas.

Klaipėdos miesto gyventojai skatinti naudotis didžiųjų atliekų surinkimo aikštelėmis, jose priimtas atliekų kiekis padidėjo 14 procentų, palyginti su 2016 metais. Parengta Klaipėdos miesto savivaldybės mišrių komunalinių atliekų ir antrinių žaliavų surinkimo konteinerių stovėjimo vietų ir aikštelių išdėstymo schema su konteinerių aikštelių priskyrimu atliekų turėtojams.

Parengti 44 Savivaldybės administracijos direktoriaus įsakymai dėl nulinės metinės vietinės rinkliavos ir 6 − dėl kitos paskirties metinės vietinės rinkliavos taikymo, UAB Klaipėdos regiono atliekų tvarkymo centrui Savivaldybės administracijos direktoriaus įsakymais pavesta 1 345 vietinės rinkliavos mokėtojams taikyti nulinę metinę vietinę rinkliavą bei 10 vietinės rinkliavos mokėtojų taikyti kitos paskirties metinę vietinę rinkliavą.

Organizuotas Klaipėdos miesto aglomeracijos strateginių triukšmo žemėlapių (kelių ruožų, pramonės veiklos zonų, geležinkelio kelių, pagrindinių kelių ruožų, pagrindinių geležinkelio kelių ruožų, strateginio įvairių triukšmo šaltinių bendro poveikio (suminį – pramoninių objektų, kelių ir geležinkelio triukšmo)) parengimas.

**Vietinės reikšmės kelių priežiūra ir eismo organizavimas, keleivių vežimas viešuoju transportu**

2017 m. suremontuota 42 tūkst. m2 duobėtos asfaltbetonio dangos miesto gatvėse (teikiant prioritetą toms gatvėms, kuriomis važinėja viešasis transportas). Iš esmės atnaujinta 54,3 tūkst. m2 asfalto dangos: atliktas atskirų ruožų paprastasis remontas Šilutės plento ruože nuo geležinkelio iki Dubysos gatvės (vienoje pusėje), Baltijos pr.–Šilutės pl. žiede, Baltijos pr. ruože nuo Šilutės pl. iki Taikos pr. (pietinėje pusėje) ir Taikos pr.–Baltijos pr. žiede, Liepų g. nuo K. Donelaičio g. iki Atgimimo a., atnaujinta asfalto danga automobilių stovėjimo aikštelėje ties Debreceno g. 7 už Šv. Brunono Kverfurtiečio bažnyčios, automobilių stovėjimo aikštelėje Taikos pr. 70. Atnaujinta Žardininkų gyvenamojo kvartalo viešoji erdvė (aikštė) šalia Taikos pr. (4 730 m2).

Mokamo automobilių stovėjimo sistemos palaikymui suremontuota 7 400 m2 dangos (3 automobilių stovėjimo aikštelės Priešpilio g., Garažų g., Kretingos g. Sodų stotelės įvaža, 5 gatvės ir 15 kiemų Butsargių g., Dariaus ir Girėno g., Danės g., Galinio Pylimo g., Kareivinių g., Liepų g., Šaulių g., Medžiotojų ir kitų gatvių teritorijose). Atliktas I. Kanto g. 9–17 kiemo dangos remontas (2000 m2).

Suremontuota 10,39 tūkst. m2 šaligatvių ir pėsčiųjų takų dangų, iš jų – S. Daukanto g., I. Simonaitytės g., Baltijos pr., Statybininkų pr., Kalvos g., Panevėžio g., Pilies g. Smiltelės g., Sulupės g., Šviesos g., Taikos pr. šaligatviai. Atliktas paprastasis šaligatvių remontas J. Zauerveino g., Šaulių g., Vytauto g. (bendras plotas – 6,72 tūkst. m2), skvero ties bažnyčia Panevėžio g. dangų remonto darbai (1,8 tūkst. m2 ). Suremontuotos 35 švietimo įstaigų teritorijų dangos. Suremontuota Klaipėdos universitetinės ligoninės kiemo ir privažiuojamųjų kelių danga bei atlikta 50 proc. Klaipėdos sutrikusio vystymosi kūdikių namų teritorijos tvarkymo darbų. Neįgaliųjų socialinei integracijai ties 14 autobusų stotelėmis įrengta 173 m2 įspėjamosios dangos.

Nuolat buvo vykdoma 14 miesto tiltų ir viadukų priežiūra ir paprastieji remonto darbai. Atlikti Biržos tilto 2 variklių keitimo darbai. Pradėti Biržos tilto pakėlimo mechanizmo automatikos valdiklio remonto darbai. Sudaryti Biržos ir Pilies tiltų profilaktinio pakėlimo grafikai – Pilies tilto – 2 kartus per mėn., Biržos tilto – 1 kartą per mėn.

Per 2017 metus įrengta 17 vnt. keleivių laukimo paviljonų viešojo transporto stotelėse: Turistų, Priestočio, Miško, Dainavos, Studentų, Molo, Šlaito, Botanikos sodo, Menų fakulteto, Debreceno, Vitės, 2-osios Melnragės, Apynių, Kino studijos, Sodų, Teatro, Treko.

Siekiant užtikrinti saugų eismą mieste, įrengti (atnaujinti) 725 kelio ženklai, suremontuotos (atnaujintos) apsauginės tvorelės Dariaus ir Girėno, Sportininkų, Mogiliovo, Statybininkų, Naikupės, Priestočio gatvėse. Taikos pr. įrengti šviesoforų laikmačiai ties Baltijos, Žvejų rūmų, Naujojo turgaus, Alksnynės stotelėmis bei ties Taikos pr.–Smiltelės g. esančia šviesoforu reguliuojama pėsčiųjų perėja. Ties Taikos pr. 102 įrengtas naujas pėsčiųjų šviesoforas. Įrengtos 2 saugumo salelės (Minijos g. ir S. Daukanto g.). Žardininkų gatvėje įrengta iškilioji pėsčiųjų perėja. Įrengtas kryptinis apšvietimas 6-iose pėsčiųjų perėjose – Kretingos g. (prie Girininkijos g.), Kretingos g. (prie Šviesos g.), Kretingos g. 50, Kretingos g. 97, Kretingos g. (prie Šiltnamių g.), Kretingos g. 56.

Per 2017 m. organizuoti 6 Saugaus eismo komisijos posėdžiai, kuriuose buvo svarstyti 54 klausimai. Parengtos ir įgyvendintos eismo schemos: Mogiliovo gatvės eismo organizavimo ir automobilių stovėjimo gatvėje schema, I. Simonaitytės gatvės eismo organizavimo ir automobilių stovėjimo gatvėje schema. Parengta 12 schemų stovėjimo vietoms, skirtoms tik Kelių eismo taisyklėse nustatytą skiriamąjį ženklą „neįgalusis“ arba neįgaliųjų asmenų automobilių statymo kortelę turinčioms transporto priemonėms, įrengti.

Siekiant plėtoti viešąjį transportą, organizuotos priemiesčio maršrutų Klaipėda–Dituva–Klaipėda, Klaipėda–Kretinga–Klaipėda, Klaipėda–Palanga–Klaipėda, Klaipėdos miesto maršrutinių taksi Nr. 6, 8, 9 integravimo į bendrąją viešojo transporto sistemą procedūros. Klaipėdos miesto viešojo transporto rodikliai, nors miestas ir orientuojasi į darnaus judumo principų diegimą, kol kas nėra džiuginantys – Statistikos departamento duomenimis, keleivių apyvarta vietinio susisiekimo maršrutais 2016 m. sudarė 22 770,4 tūkst. keleivio km (2015 m. – 23 444,2), o vidutiniškai vienam gyventojui tenkančių kelionių viešuoju transportu (vietinio susisiekimo maršrutais) skaičius sumenko nuo 234 vnt. 2015 m. iki 187 vnt. 2016 m. Norint geresnių rezultatų, reikia tobulinti miesto viešojo susisiekimo sistemą ir skatinti gyventojus naudotis ja.

**Inžinerinių tinklų priežiūra**

Rekonstruoti paviršinių nuotekų tinklai ties Baltijos pr. 93 / Taikos pr. 77, Nidos g. 13, 15, 19, 21, Šiaulių g. 19–Debreceno g. 13. Vykdomas paviršinių nuotekų tinklų tiesimas Barškių gatvėje (padarytas projektas, gautas statybos leidimas, pradėti darbai).

**Kapinių priežiūra**

2017 metais išduoti 1 787 leidimai laidoti žmogaus palaikus. Valstybės ir savivaldybės biudžeto lėšomis organizuoti 29 žmonių palaikų palaidojimai. Organizuotas 278 mirusių (žuvusių) žmonių palaikų pervežimas iš įvykio vietų pagal teisėsaugos institucijų raštiškus pranešimus ir šių žmonių palaikų laikymas (saugojimas), iki atsiims artimieji arba bus duotas leidimas laidoti.

2017 m. vykdyti Joniškės ir Lėbartų kapinių tvarkymo darbai. Joniškės kapinėse suremontuotas vandentiekio vamzdynas, organizuoti vandens kolonėlių atstatymo darbai, pašalintos nenaudojamos elektros atramos, sutvarkyti želdiniai. Lėbartų kapinėse atlikti centrinio tako remonto darbai, pakeičiant vandentiekio tinklus, išasfaltuota pagrindinė aikštė, sutvarkytos duobės takeliuose, suremontuotas viešas tualetas, suženklintos automobilių stovėjimo aikštelės, organizuoti lietaus vandens nuvedimo darbai, įrengiant surinkimo šulinukus, iškasant griovelius, vykdyti laidojimo kvartalo lyginimo darbai, papildant smėlingu gruntu.

Joniškės ir Lėbartų kapinėse nuolat vykdoma kapaviečių inventorizacija. Parengti galimai netvarkomų kapaviečių sąrašai, netvarkomos kapavietės sudaro apie 16 % visų kapaviečių.

**Būsto priežiūra**

Vykdant tęstinę Daugiabučių namų atnaujinimo (modernizavimo) programą buvo atrinkti nauji 27 namai, kurie dalyvaus šioje programoje (pagal papildomai aplinkos ministro paskelbtą kvietimą teikti paraiškas namų atnaujinimui). Klaipėdos miesto energinio efektyvumo didinimo daugiabučiuose namuose programoje dalyvauja 76 daugiabučiai namai. 2017 metais iš jų daugiabučių namų atnaujinimo (modernizavimo) darbai baigti 5-iuose, rangos darbai vykdomi 12-oje daugiabučių, 20-čiai namų rengiami ar parengti pastatų modernizavimo projektai.

Atsižvelgiant į daugiabučių namų butų ir kitų patalpų savininkų nusiskundimus dėl bendrojo naudojimo administratorių vykdomos veiklos buvo atlikta 11 planinių ir 7 neplaniniai administratorių veiklos patikrinimai. Nustačius pažeidimų administratoriai buvo perspėjami ir įpareigojami pašalinti veiklos trūkumus, nuolat vykdyta trūkumų šalinimo kontrolė.

Vykdant daugiabučių gyvenamųjų namų bendrijų valdymo organų veiklos priežiūrą ir kontrolę buvo atlikta 12 kompleksinių planinių valdytojų patikrinimų ir 1 neplanuotas patikrinimas. Du kompleksiniai planiniai patikrinimai ir vienas neplanuotas patikrinimas neįvyko, nes valdytojai nepateikė tikrinimui prašomų dokumentų ir informacijos, todėl jiems buvo surašyti administracinių teisės pažeidimų protokolai ir pritaikyta poveikio priemonė – piniginė bauda. Buvo suorganizuotas seminaras daugiabučių gyvenamųjų namų bendrijų pirmininkams, valdybos nariams, revizijos komisijos nariams, seminare dalyvavo 80 žmonių, seminaro medžiaga paskelbta savivaldybės interneto svetainėje. Pagal VĮ Registrų centro Juridinių asmenų registro duomenis buvo prevenciškai patikrintos visos Klaipėdos miesto butų ir kitų patalpų savininkų bendrijos (iš viso 357), peržiūrint du esminius teisės aktuose nustatytus reikalavimus: ar nepasibaigusi bendrijos valdymo organų (pirmininkų ir valdybos narių) 3 metų kadencija ir ar pakeisti seni bendrijų įstatai ir perregistruoti Juridinių asmenų registre. Nustatyta, kad 106 bendrijų (t. y. 30 % nuo visų bendrijų skaičiaus) valdymo organų kadencija yra pasibaigusi arba galimai išrinkti nauji valdymo organai neįregistruoti Juridinių asmenų registre ir 31 bendrijos (t. y. 9 % nuo visų bendrijų skaičiaus) įstatai seni, nesuderinti su nauja Lietuvos Respublikos daugiabučių gyvenamųjų namų ir kitos paskirties pastatų savininkų bendrijų įstatymo redakcija ir neperregistruoti Juridinių asmenų registre. Šių bendrijų pirmininkams buvo išsiųsti pranešimai su raginimu neatidėliotinai sušaukti bendrijos visuotinį susirinkimą dėl bendrijos valdymo organų išrinkimo ir jų įregistravimo bei įstatų iki šių metų pabaigos pakeitimo ir perregistravimo.

2017 metais pagal Klaipėdos miesto daugiabučių namų kiemų infrastruktūros gerinimo 2016–2018 metų priemonių planą dešimties valdų gyvenamųjų namų kiemų teritorijose buvo tvarkomi želdiniai, projektuojamas ir įrengiamas apšvietimas, projektuojamos automobilių stovėjimo aikštelės, remontuojamos dangos ir šaligatviai. Buvo įrengtas apšvietimas 36 kiemuose (prie 88 daugiabučių namų įrengti 365 šviestuvai). Buvo projektuojamas apšvietimas dar 50 kiemų (prie 123 daugiabučių namų). Parengus projektus, apšvietimo įrengimo darbai bus atlikti 2018 metais. Buvo rengiami daugiabučių namų kiemų automobilių stovėjimo aikštelių 33 teritorijų (ties 171 namu) techniniai projektai. Projektų įgyvendinimas vyks 2018 metais.

**Socialinės infrastruktūros priežiūra**

2017 m. vykdyti stambesni remonto darbai biudžetinėse įstaigose: pakeisti Klaipėdos Prano Mašioto progimnazijos pastato langai, atnaujintas šios progimnazijos stadionas, tęsti remonto darbai Vytauto Didžiojo gimnazijos pastatuose, atliktas „Varpo“ gimnazijos aktų salės ir bibliotekos patalpų remontas, aptvertos 40-ies ikimokyklinio ugdymo įstaigų teritorijos, suremontuotos sanitarinės patalpos 4 bendrojo ugdymo įstaigose, 15 lopšelių-darželių ir 2 neformaliojo ugdymo įstaigose, įrengti drenažo tinklai lopšelyje-darželyje „Nykštukas“, suremontuotos virtuvės lopšeliuose-darželiuose „Putinėlis“ ir „Inkarėlis“, „Saulutės“ mokyklos-darželio sporto salė, pakeista koridorių grindų danga „Smeltės“ progimnazijoje, suremontuoti S. Dacho progimnazijos ir lopšelio-darželio „Aitvarėlis“ fasadai, pakeisti liftai globos namuose (Žalgirio g. 3). Parengtas sporto aikštynų prie bendrojo ugdymo mokyklų atnaujinimo priemonių planas, kuriam pritarė savivaldybės tarybos kolegija.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_